
נציבות תלונות הציבור על שופטים (להלן – הנציבות) החלה לפעול ביום 1.10.03, מועד בו נכנס לתוקף מינויה של נציבת תלונות הציבור על שופטים, שופטת בית-המשפט העליון בדימוס, טובה שטרסברג – כהן (להלן – הנציבה).


הנציבות הוקמה מכוח חוק נציב תלונות הציבור על שופטים, התשס"ב  - 2002 (להלן – החוק), שהתקבל בחודש אוגוסט 2002. הקמתה של הנציבות באה כדי לרכז את הטיפול בתלונות על שופטים – אשר קודם לקבלת החוק התבזר בין כמה גורמים – ולשמש כתובת לכל אדם הרואה עצמו נפגע בשל התנהגותו של שופט במסגרת מילוי תפקידו, לרבות בדרך ניהול המשפט על-ידיו. שופט, כהגדרתו בחוק, כולל: שופט או רשם במערכת המשפט הכללית; שופט או רשם בבית דין לעבודה; שופט צבאי-משפטאי; דיין בבית דין רבני; קאדי בבית דין שרעי; קאדי מד'הב בבית דין דרוזי או דיין של בית דין של עדה נוצרית.

בחודשים הראשונים לקיום הנציבות, הוגש מדי חודש דו"ח חודשי לנשיא בית המשפט העליון, לשר המשפטים ולמנהל בתי המשפט. הדו"ח החודשי ממחיש בצורה גרפית את מחזור התלונות החודשי ואת התפלגותן לתלונות שנדחו על הסף ולתלונות שטופלו, כולל חלוקה פנימית לסוגים שונים של תלונות שטופלו. 


לאחר שישה חודשים ראשונים של פעילות הנציבות, הוחלט להגיש דין וחשבון רחב יותר, שישקף את פעילותה בחודשים אלה. דין וחשבון מיוחד זה מוגש מכוח סעיף 27(ג) לחוק ומתייחס לחודשים אוקטובר 2003 - מרס 2004. חשיבות הגשתו נובעת מכך שתקופת העבודה הראשונה של הנציבות מתאפיינת בגיבוש מדיניות ונהלי עבודה, תוך הנחת היסודות לפיהם תפעל הנציבות גם בעתיד. בתקופה זו טופלו באופן שוטף ומהיר ככל האפשר תלונות שהגיעו לנציבות מדי יום ביומו. בכל אחת מהן, לאחר בירור, ניתנה החלטה. בחלק מן ההחלטות הפרטניות גלומות המלצות, מסקנות או הערות בעלות השלכות רוחב החורגות מגדר הטיפול בתלונה מסוימת. חלקן של התלונות הצריך מלאכת פרשנות החוק שהיא מדרך הטבע ראשונית, בהיות החוק חדש ומופעל לראשונה. פרשנות זו נעשית באמצעות כללי הפרשנות המקובלים בשיטתנו המשפטית והיא מגלמת בתוכה גם שאלות של מדיניות ראויה. בין השאר, נדרשה הנציבות לפרש את היקף סמכויותיה ואת מעמדם של גורמים שונים, כמתלוננים, בנוסף למתלונן הפרטי, כגון לשכת עורכי הדין, הסניגוריה הציבורית, פרקליטות המדינה, פרקליטויות למיניהן וכיוצא באלה. כמו כן, תוך כדי הטיפול בתלונות פרטניות, עלו גם שאלות כלליות יותר לגבי המדיניות הראויה ביחס להתמשכות ההליכים, עיכוב במתן החלטות ופסקי דין וכן שאלות נורמטיביות הנוגעות להתנהגות שופט במסגרת מילוי תפקידו כשופט ובדרך ניהול המשפט על-ידו.  אלה נבחנו ונקבעו תוך נתינת הדעת לכללי אתיקה כתובים ובלתי-כתובים ותוך הסתמכות על פסיקותיו של בית המשפט העליון.  


בדין וחשבון זה שלושה פרקים: 
א. פרק ראשון כולל פירוט של פעולות הנציבות בחודשים הראשונים להקמתה: ביסוס וארגון מערך העבודה; הפצת דבר הנציבות ויעדיה בקרב ציבור השופטים והנשיאים, גופים ומוסדות, עורכי דין והציבור הרחב; קיום פגישות עם גורמים שונים היכולים לשפוך אור על המצבים השונים שבתשתית התלונות; קיום הרצאות לשופטים ולנשיאים ועוד.

ב. פרק שני מכיל תיאור מפורט של הטיפול בתלונות המתקבלות בנציבות, החל מקבלת מכתב התלונה, סיווגו, בירור התלונה לפי הצורך, קבלת החלטה וטיפול בפניות חוזרות. הפרק מתאר את דרך הטיפול בתלונות המתחלקות לארבעה סוגים עיקריים: תלונות שנדחו על הסף; תלונות שהוחלט לבררן והבירור הופסק מן העילות המנויות בחוק; תלונות שהוחלט לבררן ונמצאו בלתי-מוצדקות; ותלונות שבוררו לגופן ונמצאו מוצדקות. בנוסף לכך, נדונות בו גם סוגיות עקרוניות שעלו תוך כדי הטיפול היומיומי, בלוויית נתונים ודוגמאות קצרות. במספר מקומות לאורך פרק זה נערך גם ניתוח של הנתונים והתפלגות התלונות שהטיפול בהן הסתיים על-פי תוצאותיו, על-פי ערכאות ועל-פי זהות מגיש התלונה.

ג. פרק שלישי כולל החלטות מדגמיות של הנציבות בנושאים עקרוניים, כגון התמשכות הליכים; עיכובים במתן החלטה; התבטאות שופט באולם בית המשפט או בפסק הדין ועוד. 




משרדה הראשי של הנציבות נמצא בירושלים. לנציבות גם שלוחה בחיפה. בתקופת פעילותה הראשונה, עסקה הנציבות – בנוסף לבירור תלונות שהתקבלו – בביסוס וארגון מערך העבודה וכוח האדם.  בהקשר זה, התקיים קשר רצוף עם גורמים שונים במשרד המשפטים וככל הדרוש, עם גורמים אחרים, על מנת לאפשר לנציבות לפעול באופן תקין במילוי תפקידה על-פי החוק. עובר להקמת הנציבות, אושרו משרת הנציבה, 13 משרות של משפטנים נוספים ועובדים מנהליים ושני מתמחים.  על אף זאת, נמנעה הנציבות בתחילה מלאייש את כל התקנים והחלה לפעול בצוות מצומצם, שמנה תחילה שלושה משפטנים, כולל הנציבה, וכן מתמחה ושני עובדים מנהליים בירושלים ומזכירה בחצי משרה בחיפה. לאחר זמן, הצטרפו שני משפטנים: משפטנית למשרד בירושלים ומשפטן במשרה חלקית בחיפה. כיום, מונה הנציבות במשרדה בירושלים ארבעה משפטנים, מתמחה ושני עובדים מנהליים. השלוחה בחיפה מאוישת במזכירה בחצי משרה ובמשפטן נוסף במשרה חלקית. לאור העליה בכמות התלונות המוגשות, אופי העבודה והיקפה, כולל הצורך לטפל בפניות חוזרות (ראו: תרשים א'), זקוקה הנציבות לכוח אדם נוסף. הנציבות מקיימת מגעים עם הנוגעים בדבר במשרד המשפטים כדי לקבל סגן לנציבה, משפטן נוסף ואיש מנהלה נוסף שיצטרפו למשרד הראשי בירושלים. הבקשות האמורות עומדות להתממש. 

במהלך החודשים הראשונים, ייחסה הנציבות חשיבות רבה לקיום פעולות הכנה והסברה בשיתוף ובהתייעצות עם הגורמים הנוגעים בדבר. כך, למשל, נערכו פגישות יזומות עם הגורמים הבאים: נשיא בית המשפט העליון; מנהל בתי המשפט; מבקר המדינה; נשיאי בתי המשפט המחוזיים; נשיאי בתי משפט השלום; נשיא בית הדין השרעי; נשיא ביה"ד הצבאי לערעורים והמשנה לנשיא; הפרקליט הצבאי הראשי; מנהל בתי הדין הדתיים הדרוזיים; מנהל בתי הדין הרבניים; פרקליטת המדינה; הסניגורית הציבורית הארצית בליווי עוזרים בכירים; ראש תחום ייעוץ במחלקת ייעוץ וחקיקה במשרד המשפטים; ראש לשכת עורכי הדין; יו"ר ועד מחוז תל-אביב; יו"ר ועד מחוז חיפה; ועד מחוז ירושלים; יו"ר ועד מחוז באר שבע; ועדה ליחסי עו"ד – שופטים בלשכת עורכי הדין ועוד. בפגישות, הובא בפני הנוכחים דבר הנציבות ונפרשה בפני הנוכחים יריעת דרכי הטיפול בתלונות כפי שהנציבות רואה אותן במסגרת החוק המתפרש על-ידה. כמו כן, נדונו דרכים לטיפול בתלונות תוך שיתוף פעולה עם אותם גורמים, ככל שהדבר יידרש. בנוסף, נדונו נושאים שונים שיש בהם כדי לשפוך אור על הנסיבות שברקע תלונות שמוגשות לנציבות ונדונו דרכים למניעתן. פעילות זאת תמשך גם בעתיד. הכוונה היא לקיים פגישות תקופתיות עם כל הגורמים האמורים על מנת להפיק לקחים ולהמשיך בגיבוש נוהלי שיתוף פעולה על השינויים הנדרשים מעת לעת.


בששת החודשים הראשונים לפעילותה, פעלה הנציבות גם לשם הגברת המודעות לעצם קיומה ולסמכויותיה, הן בקרב ציבור עורכי הדין והן בקרב הציבור כולו. לשם כך, הפיצה הנציבות מידע רלוונטי לצורך פרסום בכתבי העת של לשכת עורכי הדין במחוזות השונים,  פנתה בכתב ובעל-פה לאגף לסיוע משפטי ולארגוני הנשים ופעלה לפרסום דבר קיומה בטלוויזיה.


כמו כן, נערך סבב הרצאות של הנציבה במסגרת ימי עיון והשתלמויות שופטים, על מנת להביא לידיעתם ולמודעותם של השופטים את דבר החוק, את דרכי פעולתה של הנציבות ואת יעדיה והמלצותיה העקרוניות ולאפשר לשופטים להעיר, להציע ולשאול ככל שימצאו לנכון, על מנת ליצור ולטפח אווירה ידידותית להשגת שיתוף פעולה יעיל וחיובי. הנציבה גם קיימה, לפי הצורך, פגישות אישיות עם שופטים בבתי המשפט במחוזות השונים. פעילות זאת תמשך אף היא גם בעתיד. 


הנציבה קיימה גם ביקורים בבתי משפט שונים. סבב ביקורים זה טרם הסתיים. בנוסף, נערכו ביקורים של עורכי דין עובדי הנציבות באולמות בית משפט אקראיים, בתיאום עם נשיאי אותם בתי משפט, על מנת להתרשם באופן בלתי אמצעי מדרך התנהלותם של משפטים. סבב ביקורים זה יימשך גם בעתיד.



1. קבלת תלונה ואופן הטיפול בה 

אופן הגשת תלונה לנציבות מוסדר בסעיפים 14 עד 16 לחוק ובתקנות נציב תלונות הציבור על שופטים, התשס"ד-2003 (להלן – התקנות), שהותקנו בחודש אוקטובר 2003. סעיף 14 קובע כי רשאי להגיש תלונה כל אדם הרואה עצמו נפגע בשל התנהגותו של שופט במסגרת מילוי תפקידו כשופט לרבות בדרך ניהול המשפט על-ידיו, או מי שאותו אדם הסמיך לכך. על התלונה להיות מוגשת בכתב ולהיחתם בידי המתלונן ויש לציין בה את שם המתלונן ומענו (סעיף 15 לחוק).

לפי סעיף 15 לחוק ותקנה 3(ג) לתקנות, אין לפתוח בבירור תלונה שהוגשה בעילום שם. מפגישות שקיימה הנציבות עם הועדות הנוגעות בדבר בלשכת עורכי הדין התברר, כי בקרב חלק מעורכי דין קיים חשש להגיש תלונה על שופט. חשש דומה יכול להתעורר גם אצל מתלוננים שאינם עורכי דין. על חשש זה ניתן להתגבר בשתי דרכים: ראשית, סעיף 19(ה) לחוק מאפשר לנציבות לברר תלונה מבלי לציין את פרטי המתלונן בפני הגורמים המנויים בסעיף 19(ד); שנית, על-פי פרשנות החוק וככל שהדבר ראוי בנסיבות העניין, תתקבל תלונה שהוגשה בידי מוסד מוכר בשם מתלונן המבקש להישאר בעילום שם, ובלבד שפרטי זהותו מצויים בידי הגוף מגיש התלונה. מוסדות כאלה הם, למשל, לשכת עורכי הדין, פרקליטות המדינה, האגף לסיוע משפטי והסניגוריה הציבורית,  והרשימה אינה סגורה. במקרים חריגים במיוחד, טיפלה הנציבות בתלונה אנונימית, כאשר התשתית העובדתית לא היתה שנויה במחלוקת ועלתה ממסמכים אובייקטיביים, והשאלה שעלתה היתה שאלה משפטית-נורמטיבית (תיק 164/03). 
בנציבות נקבעו גם נהלים פנימיים לטיפול בתלונות החל משלב קבלת התלונה ועד סגירת התיק. לפי נהלים אלה, התלונות, המסמכים הקשורים בהן והפעולות שנעשו בעניינן מתועדות בתיק ידני וביומן ממוחשב. 

קבלת התלונות נעשית על ידי פקיד הממונה על קבלת תלונות. עם קבלת התלונה, מבצע הפקיד מספר פעולות: שליחת הודעה על קבלת התלונה למגיש התלונה; סריקת התלונה והמסמכים הנלווים לה ליומן הממוחשב; הזנה של פרטי התלונה ליומן הממוחשב; ופתיחת תיק תלונה עליו נרשמים מספר התיק, פרטי המתלונן, בית המשפט בו מכהן השופט הנילון ומספרי תיקים של תלונות קשורות של אותו מתלונן או על אותו נילון.
כל התיקים מועברים לנציבה, הקובעת את זהות בודק התלונה, אשר שמו נרשם על התיק. לאחר בירור התלונה על-ידי הבודק, מועברת טיוטת החלטה בתיק לעיון ולאישור הנציבה. הנציבה בודקת את התלונה, את המסמכים השונים הנלווים לה ואת טיוטת ההחלטה שהוכנה ומאשרת אותה, משנה אותה או מכינה אחרת תחתיה, בהתאם לצורך. לאחר ניסוח גירסה סופית של ההחלטה ולאחר היוועצות עם הבודק, נשלחת למתלונן החלטה מנומקת ונשלחים העתקים כפי הנדרש. 

2. התפלגות התלונות שהתקבלו בנציבות

תרשים ב' להלן מציג תמונה כללית של התפלגות התלונות שהתקבלו בנציבות. כעולה מן התרשים, עד סוף חודש מרס 2004 התקבלו בנציבות 461 תלונות. מבין תלונות אלה, ניתנה החלטה סופית ביחס ל- 375 תלונות, שהן 81.3% מכלל התלונות שהתקבלו. תלונות אחרות, שמהותן, טיבן או נסיבות בירורן מחייבים זמן ממושך יותר, נמצאות עדיין בטיפול. 

תרשים ב': התפלגות התלונות שהתקבלו בנציבות בין התאריכים  1.10.03 – 31.3.04

התלונות שבהן ניתנה החלטה מתפלגות לתלונות שנדחו על הסף על-פי העילות הקבועות בחוק ולתלונות שבוררו לגוף העניין. מבין 375 התלונות שניתנה בהן החלטה עד סוף מרס, 222 תלונות, שהן 59% מהתלונות שניתנה בהן החלטה, נדחו על הסף ו- 153 תלונות, שהן  41% מהתלונות שניתנה בהן החלטה, בוררו לגופן (ראו: תרשים ג' להלן).  


[image: image3.emf]תרשים ג ' :  התפלגות התלונות שניתנה  בהן החלטה

בוררו וניתנה 

, 153, החלטה

41%

דחייה על 

, 222, הסף

59%


3. בירור מקדמי ודחיית תלונה על הסף

עם קבלת התלונה לטיפול, מוודא בודק התלונה אם מדובר בתלונה שראוי לדחותה על הסף לפי העילות המנויות בסעיפים 17 ו- 18 לחוק.  

סעיף 17 לחוק קובע רשימה של תלונות שאין לברר אותן, ואלו הן: תלונה שאינה על שופט או שאינה בעניין הנוגע להתנהגותו של שופט במסגרת מילוי תפקידו לרבות בדרך ניהול המשפט על ידיו; תלונה שהיא קנטרנית או טורדנית על פניה או עוסקת בזוטי דברים; עניינה של התלונה בשאלה משפטית או ראייתית מהותית; תלונה בענין הניתן לערעור על-פי דין; בקשה של בעל דין ששופט יפסול את עצמו מלישב בדין כי קיימות נסיבות שיש בהן כדי ליצור חשש ממשי למשוא פנים בניהול המשפט; התלונה היא על מעשה שמתנהלת בשלו חקירה במשטרה או שהוגשה בשלו קובלנה לבית הדין המשמעתי לשופטים. 
סעיף 18(א) לחוק קובע שני סוגי עניינים שבירורם מצריך סיבה מיוחדת. האחד, תלונות שהוגשו לאחר חלוף שנה מיום המעשה שעליו נסבה התלונה או מהיום שבו נודעה למתלונן עילת התלונה, או מיום פסק הדין בעניינו בהליך שאליו מתייחסת התלונה, לפי המאוחר. השני, תלונות בעניין שניתן היה להגיש עליו ערעור, והן אינן מסוג התלונות שאין לברר אותן. סעיף 18(ב) לחוק מוסיף וקובע, כי הנציב רשאי שלא לברר תלונה אם מצא כי היא מתאימה יותר לטענת פסלות שופט מלשבת בדין.

3.1 התפלגות התלונות שנדחו על הסף על-פי העילות הקבועות בחוק 

בתרשים ד' להלן מוצגת התפלגות התלונות שנדחו על הסף בנציבות על-פי העילות הקבועות בחוק.

בהתקיים עילה שלא לפתוח בבירור לפי סעיפים 17 או 18, נשלח למתלונן מכתב תשובה ובו החלטה הכוללת את עיקרי התלונה ואת הטעמים לדחייתה על הסף. אם נמצא כי ראוי להפנות את המתלונן לגורם אחר, מקבל המתלונן מידע אודות הגורם המתאים יותר לטיפול בבעיה המועלית על-ידו. 

ס' 17(1):  דחיית תלונה על הסף מכיוון שאינה על שופט או שאינה בעניין הנוגע להתנהגותו של שופט לרבות בדרך ניהול המשפט על-ידיו
תרשים ד' לעיל מראה, כי עד סוף חודש מרס 2004 התקבלו בנציבות 41 תלונות, שהן 8.9% מכלל התלונות שהתקבלו, שאינן על 'שופט' כמשמעותו בסעיף 1 לחוק. לדוגמה, הוגשו לנציבות תלונות על בעלי דין, על עורכי דין, על בוררים, על ממלאי תפקידים ברשויות מקומיות, על המפקח על רישום מקרקעין, על ראש ההוצאה לפועל ועוד. בנוסף, בשלושה מקרים (תיקים 97/03, 35/04, 233/04) התקבלו בנציבות תלונות על פעולות שעשה שופט כפרקליט טרם התמנותו כשופט. במקרים אלה, נראה כי אין הנציבות מוסמכת לטפל בתלונה וזו נדחתה על הסף. עם זאת, יש וסייענו למתלונן באיתור הדרך הנכונה לפתרון הבעיה שהועלתה על-ידיו. 

ס' 17(2): דחיית תלונה על הסף בהיותה קנטרנית, טרדנית או עוסקת בזוטי דברים

לפי תרשים ד' לעיל, עד סוף חודש מרס 2004 התקבלו בנציבות 39 תלונות, שהן 8.4% מכלל התלונות שהתקבלו, שסווגו כקנטרניות, טורדניות או עוסקות בזוטי דברים. סיווג זה כולל תלונות שהוגשו בסגנון משתלח או בוטה; תלונות שטופלו כבר על-ידי גורם אחר כגון מנהל בתי המשפט או היועץ המשפטי לממשלה והטיפול בהן הסתיים; תלונות קנטרניות העוסקות בזוטי דברים; או פניות לנציבות שלא ברורה בהן עילת התלונה או מטרתה. 

ס' 17(3)-(4) וס' 18(א)(2): דחיית תלונה על הסף בהיות עניינה של התלונה בשאלה משפטית או ראייתית מהותית או בהיותה בעניין הניתן לערעור בכפוף לשיקול דעת

לפי תרשים ד' לעיל, עד סוף חודש מרס 2004 התקבלו בנציבות 63 תלונות שעניינן שאלה משפטית או ראייתית מהותית, שהן 13.6% מכלל התלונות שהתקבלו, ו- 48 תלונות בענין הניתן לערעור, שהן 10.4% מכלל התלונות שהתקבלו. ניתן לראות, כי שתי עילות אלה יחדיו שימשו הסיבה המרכזית לדחיית תלונה על הסף: מחצית מן התלונות שנדחו על הסף נדחו מסיבה זו. תלונות אלה סבות על החלטות שיפוטיות בעניינים אזרחיים ופליליים.  ראוי לציין כי שיעור התלונות מסוג זה מבין התלונות שהוגשו על בית המשפט העליון גדול אף יותר: מבין 21 התלונות על בית המשפט העליון שנדחו על הסף, 14 תלונות היו בשאלה משפטית, ועל פי טיבן ומהותן היו הן בגדר ניסיון "לערער" על החלטות של בית המשפט העליון. 

ס' 18(א)(2) מעניק לנציב, בכפוף לסיבה מיוחדת, שיקול דעת לפתיחת בירור תלונה בענין שניתנה בו החלטה שעליה אפשר, או היה אפשר, להגיש ערעור. עד סוף מרס 2004 לא הוחלט בנציבות על פתיחת בירור תלונה מסוג זה.  

ס' 17(5) ו- 18(ב): דחיית תלונה על הסף בהיותה בקשה לפסלות שופט כי קיימות נסיבות שיש בהן כדי ליצור חשש ממשי למשוא פנים בכפוף לשיקול דעת

עד סוף חודש מרס 2004 התקבלו בנציבות 3 תלונות, שהן 0.6% מכלל התלונות שהתקבלו, שסווגו כתלונות שעניינן בקשת פסלות בשל חשש ממשי למשוא פנים בניהול המשפט. ברור הוא, כי הסמכות לפסול שופט עקב חשש ממשי למשוא פנים היא בידי המערכת השיפוטית בלבד, ולכן, בהתאם להוראות החוק, תלונות אלה נדחו על הסף. עם זאת, לא ברורה לחלוטין הסמכות השיורית של הנציבות. על-פי פרשנות ראויה של סעיפי החוק, נראה כי בסמכותה של הנציבות לטפל בתלונות שעניינן משוא פנים ואינן מבססות עילת פסלות. אלה הן תלונות המעלות טענה של משוא פנים המושתתת על תחושות סובייקטיביות או מבוססת על מראית פני הצדק, ואינה עומדת בדרישה המחמירה לעניין פסלות. כאשר הועלתה טענת ניגוד עניינים מסוג זה, גיבשה הנציבה המלצות בהתאם לנסיבות המקרה (תיק 164/03). ניתן להניח כי הנציבות תגבש גם המלצות כלליות יותר אם וכאשר יהיו בפניה מקרים נוספים.  

ס' 17(6): דחיית תלונה על הסף בהיותה על מעשה שמתנהלת בשלו חקירה במשטרה או שהוגשה בשלו קובלנה לבית הדין המשמעתי לשופטים  

במהלך ששת חודשי הפעילות הראשונים הוגשה לנציבות תלונה אחת הקשורה במעשה שבשלו מתנהלת חקירה במשטרה. אולם עד סוף מרס 2004 לא התקבלה החלטה סופית ביחס לתלונה זו.

ס' 18(א): דחיית תלונה על הסף מפאת חלוף שנה ולא נמצאה סיבה מיוחדת 

מתרשים ד' לעיל עולה, כי עד סוף מרס 2004 התקבלו בנציבות 28 תלונות, שהן 6% מכלל שהתלונות שהתקבלו, שעילתן נוגעת למעשה שחלפה יותר משנה מיום התרחשותו או מהיום שעילת התלונה נודעה למתלונן או מיום מתן פסק הדין בעניין שאליו מתייחסת התלונה, לפי המאוחר. תלונות אלה נדחו על הסף. בפועל, רק במספר מצומצם של מקרים נמצאה 'סיבה מוצדקת' לפתיחת בירור לפי סעיף 18(א) למרות שחלפה שנה, וזאת גם בשל הקושי הטכני לברר עניינים שחלף זמן רב ממועד התרחשותם. במקרה אחד (תיק 1/03), נפתח בירור בתלונה, בה נטען כי השופט עודד עבריינות בשבתו על כס המשפט; במקרה אחר (תיק 157/03), בוררה תלונה הנוגעת לביקורת שמתח שופט בפסק הדין על עורך דין; במקרה שלישי (תיק 101/04), הוגשה תלונה הנוגעת לדרך ניהול המשפט עובר לבקשת עורך דין להסתלק מהייצוג. נטיית הנציבות היא לפתוח בבירור באותם מקרים בהם קיים עניין ציבורי חשוב, החורג מהמקרה הפרטי נשוא התלונה. יש לציין, כי גם תלונות הנדחות על הסף מכיוון שחלפה שנה, עשויות לתת תמונה כללית יותר על שופט שהוגשו עליו תלונות נוספות (תיק 31/03). 

מטעמים ענייניים הכרוכים בסדרי העבודה בנציבות, בכוח האדם המצומצם וברצון לטפל ביעילות וללא דיחוי בתלונות, לא טופלו בנציבות תלונות שהוגשו לפני יום 1.10.03 בו נכנסה הנציבה לתפקיד (למשל, תיק 41/04). במיוחד נמנעה הנציבות מטיפול בתלונות שטופלו כבר בעבר על-ידי גורם אחר, כגון מנהל בתי המשפט או נשיא בית המשפט בו מכהן השופט הנילון או נשיא בית המשפט העליון, למעט במספר מקרים חריגים שנסיבותיהם מיוחדות.  

3.2 התפלגות התלונות שנדחו על הסף לפי זהות מגיש התלונה 

בתרשים ה' להלן מוצגת התפלגות התלונות שנדחו על הסף לפי זהות מגיש התלונה.

מתרשים ה' עולה, כי 200 תלונות, שהן כ- 90% ממספר התלונות שנדחו על הסף, הוגשו בידי מתלוננים שאינם עורכי דין. רק 10% מהתלונות שנדחו על הסף הוגשו על-ידי עורכי דין, וזאת למרות ששיעור עורכי הדין בקרב מגישי התלונה הוא גבוה יותר (16.2%). נתון זה מלמד על קשר בין זהות מגיש התלונה לבין טיב ההחלטה שמתקבלת. ניתן להסיק כי עורכי דין, בשל מקצועיותם המשפטית והמיומנות הגבוהה שיש להם בקריאת דברי חקיקה, מבינים בקלות רבה יותר את העילות הקבועות בחוק לדחייה על הסף ונמנעים, במקרים רבים יותר, מהגשת תלונה שדינה להידחות על הסף. לעומת זה, נראה כי אזרחים נטולי השכלה משפטית מתקשים להבחין בין "התנהגות שופט" או "דרך ניהול המשפט", כעילות המאפשרות בירור התלונה לגופה, לבין החלטה שיפוטית, ובמקרים שבהם ההחלטה השיפוטית אינה לרוחם נוטים להניח כי יוכלו למצוא מענה לתסכול שלהם באמצעות פנייה לנציבות. יש לקוות כי בעתיד תתפתח בציבור הבנה טובה יותר של סמכויות הנציבות ושל העילות הנכונות לבירור תלונה על שופט.   

4. טיפול בתלונה שהוחלט לבררה

בתלונות שלא נדחו על הסף מתקיים בירור לגופו של עניין. לפי תרשים ג' לעיל (עמ' 9), 153 תלונות, שהן  41% מכלל התלונות שניתנה בהן החלטה עד סוף מרס 2004, בוררו לגופן. 

בהתאם להוראות החוק (ס' 14), נחלקות התלונות שאותן מבררת הנציבות לשני סוגים עיקריים: האחד, התנהגות בלתי ראויה של השופט באולם בית המשפט, לרבות התבטאויות בלתי-הולמות בפסקי דין. השני, תלונות על דרך ניהול המשפט; סוג זה של תלונות כולל תלונות רבות על התמשכות הליכים ועיכוב במתן החלטה.   

דרכי בירור התלונה ומשך הבירור מוסדרים בסעיף 20 לחוק, הקובע כי הנציב רשאי לברר את התלונה בכל דרך שימצא לנכון והוא אינו כפוף לסדרי דין או לסדרי הראיות, וכי לצורך הבירור רשאי הנציב לקבל כל ידיעה או מסמך, או לשמוע את השופט הנילון, את המתלונן וכל אדם אחר ככל הנדרש. בנוסף להוראות החוק, הוסדרו דרכי בירור התלונה גם בנהלי העבודה הפנימיים של הנציבות. בפועל, הבירור כולל, בין השאר, פנייה למתלונן, למזכירות בית המשפט או לגורם אחר לשם השלמת פרטים ומסמכים (כגון פרוטוקלים, החלטות וכיוצא בזה); פנייה לבא כוח המתלונן על מנת לברר אם ידוע לו דבר התלונה ועמדתו כלפיה; פנייה לשופט הנילון לשם קבלת תגובה או פנייה לכל גורם או אדם אחר היכול לשפוך אור על התלונה ופרטיה; קיום ראיונות; והכל, ככל הדרוש, לפי נסיבות התלונה וטיבה. יש לציין כי פרוטוקול הדיון של בית המשפט הוא כלי עזר מרכזי בבירור תלונה, במיוחד כאשר התלונה נוגעת לדרך ניהול המשפט או להתנהגותו של השופט, וכי במקרים מסוימים, למשל כאשר מדובר בדיון שהתנהל בדלתיים סגורות (בדרך כלל בבית המשפט לעניני משפחה), נתקלה הנציבות בקושי להשיג מסמך זה לצורך בירור התלונה.

על-פי הנהלים הפנימיים, יש לסיים בירור כל תלונה תוך שלושה חודשים מיום הגשתה, אלא אם כן מהות התלונה, טיבה ונסיבות בירורה מחייבים זמן ממושך יותר. בפועל, משך בירור התלונה הוא בין יומיים למספר חודשים, ובממוצע 20 יום. בתום שלושה חודשים מדווח כל בודק תלונה על התלונות שהטיפול בהן טרם הסתיים ועל הטעם לכך. בהתאם לכך, ננקטים במידת הצורך צעדים לקידום הבירור.

בתרשים ו' להלן מוצגת ההתפלגות של התלונות שבוררו וניתנה בהן החלטה לפי ההחלטה שהתקבלה. לפי תרשים זה, הופסק בירור התלונה ב- 24 תלונות, שהן 5.2% מכלל התלונות שהתקבלו בנציבות; 83 תלונות, שהן 18% מכלל התלונות שהתקבלו בנציבות, נמצאו בלתי-מוצדקות; ו- 46 תלונות, שהן כ- 10% מהתלונות שהתקבלו, נמצאו מוצדקות.   

הפסקת בירור נמצאו בלתי מוצדקות נמצאו מוצדקות


4.1 הפסקת בירור התלונה 

סעיף 21 לחוק קובע מקרים שבהם יופסק בירור התלונה, והם: כאשר נוכח הנציב כי מתקיימת אחת העילות הקבועות בחוק שלא לפתוח בבירור תלונה, כאשר עניין התלונה בא על תיקונו וכאשר המתלונן ביטל את תלונתו. אם מתקיימת אחת הסיבות להפסקת בירור התלונה, נשלח למתלונן מכתב ובו ההחלטה ונימוקיה, ונשלחים העתקי ההחלטה כפי הנדרש.

מתרשים ו' לעיל עולה, כי הוחלט על הפסקת בירור ב- 24 תלונות מבין 153 התלונות שבירורן הסתיים עד סוף מרס 2004. מקרים בהם הוחלט על הפסקת בירור בנציבות לאחר פתיחתו הם, למשל, כאשר נודע לנציבות כי העניין נושא התלונה מטופל על-ידי גורם אחר, כמו מנהל בתי המשפט  (תיק 88/03); כאשר המתלונן ביקש לגנוז את התלונה (תיק 118/03 ותיק 116/04); כאשר המתלונן נמנע מלהשיב על בקשת הנציבות להמצאת חומר נוסף (תיק 93/04); וכן במקרה בו הועלתה טענה על התנהגות בלתי-ראויה של שופטת כלפי עורך דין, נערכה, ביוזמת הנציבות, פגישה בלשכתה של השופטת הנילונה בין המתלונן לבין אותה שופטת, יושרו ההדורים והמתלונן ביקש למשוך את תלונתו (תיק 63/03). 

4.2 תלונות שבוררו ונדחו בהיותן בלתי-מוצדקות

מתרשים ו' לעיל (עמ' 15) עולה, כי 83 תלונות מבין 153 התלונות שבירורן הסתיים עד סוף מרס 2004 נמצאו בלתי-מוצדקות. בהימצא תלונה בלתי-מוצדקת, מנוסח מכתב תשובה למתלונן שבו מצוינים עיקרי התלונה וההחלטה המנומקת. מכתב התשובה נשלח למתלונן, לשופט הנילון ולכל מכותבי הנציבות על-פי החוק ככל שהדבר דרוש (סעיף 19 לחוק).

כך, למשל, במקרה אחד (תיק 20/03), נטען כלפי השופט כי נהג במתלונן שלא כראוי באולם בית המשפט. מתגובת השופט הסתבר כי המתלונן לא פירש נכון את יחסו אליו וכי ככלל אין הוא נוהג לפגוע במתדיינים ובאי כוחם. דבריו של השופט חוזקו על-ידי דברי עורך דין אליו פנינו בעקבות הזכרת שמו על-ידי המתלונן כעד למתרחש, והתלונה נדחתה. במקרה אחר בו התלוננה מתדיינת על התנהגות שופט (תיק 130/03), התברר לאחר עיון בפרוטוקול, פנייה לשופט ופנייה לבא כוח הנתבע, כי בפועל לא היה בסיס לתלונה וכי לא היה דופי בהתנהגותו של השופט. לאור זאת, הוחלט לדחות התלונה. במקרה נוסף (תיק 162/04), הועלתה טענה על התמשכות הליכים בתביעות המתלונן ועל עיוות דין ומשוא פנים לטובת הצד שכנגד. עיון בתלונה העלה, כי חלק ניכר מהעיכובים נגרם בשל השתהות בהגשת בקשות על-ידי המתלונן עצמו ובא כוחו. עיון בפרוטוקול הדיון העלה, כי בנסיבות העניין לא היה דופי בכך שהשופטת פסלה את עצמה רק לאחר שהוגשה בקשת פסלות ולא קודם לכן מיוזמתה.     

ראוי לציין, כי  בסוג מסוים של תלונות קיים קושי להגיע למסקנה חד-משמעית. הכוונה היא לתלונות על התנהגות שופט שלא נמצאים להן תימוכין בפרוטוקול, בדברי אדם אחר נוסף למתלונן או במסמכים אחרים וכאשר הטענות מוכחשות על-ידי השופט (למשל, תיק 12/04, תיק 147/04). במקרים אלה, נדחית התלונה באשר אין לה ביסוס אובייקטיבי והיא משקפת את תחושתו הסובייקטיבית של המתלונן. 

גם במקרים בהם התלונה לא נמצאה מוצדקת או שלא ניתן היה לקבוע כי היתה התנהגות בלתי-הולמת של השופט, יש וההחלטה כוללת הערות והמלצות של הנציבות בעניינים המועלים בתלונה והמלצות אלה נשלחות גם לשופט הנילון. למשל, ניתנו המלצות לגבי דרך הסברת ההליך לצדדים ובעיקר לצד שאינו מיוצג; הסברת משמעותם ויתרונותיהם של הסכמי פשרה המוצעים על-ידי השופט (תיק 36/03); הצורך במתן הסבר על אודות המשמעות הדיונית של פסקי דין על דרך הפשרה וקבלת הסכמה מודעת של הצדדים לדרך דיונית זו (תיק 29/04); קיום ההליכים באולם בית המשפט באופן מכובד ומסודר (תיק 177/04); ניהול המשפט מתוך מזג שיפוטי באופן שיתנהל על מי מנוחות, בסבלנות ובסובלנות מתוך יחס של כבוד למתדיינים ולבאי כוחם (תיק 55/03); ותוך ריסון ואיפוק בהתבטאויותיו של בית המשפט (תיק 55/03); הצורך למנוע, ככל האפשר, טעויות או תקלות בעבודת בית המשפט ובעבודת השופט (תיק 37/03) וכן הלאה. 
4.3 תלונות שבוררו ונמצאו מוצדקות

עיון בתרשים ו' לעיל (עמ' 15) מראה כי 46 תלונות, שהן כ- 10% מכלל התלונות שהתקבלו בנציבות, נמצאו מוצדקות (ראו גם: תרשים ז' להלן). מבין 153 התלונות שבוררו לגופן וניתנה בהן החלטה עד סוף מרס 2004, שיעור התלונות המוצדקות הוא 30%. 

כאשר התלונה נמצאת מוצדקת, מתקבלת החלטה שבה מצוינים עיקרי התלונה, ממצאי הבירור וכן הצעות והמלצות, לפי הצורך. העתק מהחלטה זו נשלח למתלונן, לשופט הנילון, לנשיא בית המשפט בו הוא מכהן, לנשיא בית המשפט העליון, לשר המשפטים ולמנהל בתי המשפט, והיא מתוייקת בתיקו האישי של השופט בהנהלת בתי המשפט. אם נמצא כי קיים ליקוי נקודתי או מערכתי הדורש תיקון, מצביעה הנציבות על הצורך בתיקונו ועל הדרך הראויה לכך, תוך קיום מעקב אחר ביצוע התיקון (סעיפים 22(א)-(ב) לחוק). עד כה, טרם ניתנה המלצה לפי סעיף 22(ד)-(ה) לחוק.


בתרשים ח' להלן מוצגת התפלגות התלונות שבוררו ונמצאו מוצדקות לפי ערכאה. 

לאחר ששת חודשי העבודה הראשונים, נראה כי עדיין מוקדם להסיק מהנתונים המוצגים בתרשים ח' על מגמות כלליות. עם זאת, ראוי לציין כי בנציבות בוררו לגופן גם תלונות על בתי משפט או בתי דין אחרים, כגון בתי דין רבניים (5 תלונות), בתי דין שרעיים (3 תלונות), בית המשפט לתעבורה (תלונה אחת) ובית המשפט העליון (10 תלונות). התלונות שהוגשו ובוררו על בתי משפט ובתי דין אלה לא נמצאו מוצדקות.  

בתרשים ט' להלן מוצגת ההתפלגות של התלונות שבוררו ונמצאו מוצדקות לפי עילת התלונה. לפי תרשים זה, 7 מהתלונות שנמצאו מוצדקות נסבו על התנהגות שופט במסגרת מילוי תפקידו כשופט, 12 מהתלונות נסבו על דרך ניהול המשפט ו- 27 מהתלונות שנמצאו מוצדקות נגעו לעיכוב במתן החלטה. 

להלן תיאור של סוגי התלונות שנמצאו מוצדקות ודרך הטיפול בהן:  

4.3.1 תלונות על התנהגות שופט במסגרת מילוי תפקידו כשופט

תרשים ט' לעיל מראה כי 7 תלונות על התנהגות שופט, שהן 1.5% מכלל התלונות שהתקבלו בנציבות, נמצאו מוצדקות. מבין התלונות שנמצאו מוצדקות, שיעור התלונות על התנהגות שופט הוא 15%.   


ראוי לציין כי מתוך 7 תלונות על התנהגות שופט שנמצאו מוצדקות 5 מהן הוגשו על-ידי עורכי דין ובכולן נמצאה אסמכתא בכתב לטענת המתלונן. הממצא הראשון מלמד על היכולת הגבוהה יותר, בדרך כלל, של עורכי דין להבין את דבר החוק ואת העילות הקבועות בו להגשת תלונה על שופט. הממצא השני מעיד על כך כי בפעמים בהן קשה להכריע אם התלונה מוצדקת או לא, מכיוון שאין מסמכים נוספים או עדויות אחרות פרט לטענות המתלונן והשופט מכחיש דבר התלונה, נותרת התלונה בגבול האפור והיא מסווגת כ"בלתי מוצדקת" בשל העדר ממצאים אובייקטיביים להוכחתה.

בארבעה מקרים (תיק 09/03; תיק 157/03; תיק 169/03 ותיק 134/04), התלוננו עורכי דין כי השופט פגע בהם באופן אישי, או בציבור עורכי הדין באופן כללי, בדברים שנכללו בפסק הדין. עמדתנו היתה כי על אף שבית המשפט אינו מנוע מלהתריע על דברים שנראים לו בלתי נאותים בהתנהגותו ובהתנהלותו של עורך דין במהלך המשפט, ראוי להימנע מלכלול בפסק הדין ביקורת על עורך הדין ככל שאינה דרושה לצורך הכרעה בדין. כשעורך דין מתנהג בצורה בלתי-ראויה באולם, ראוי שהדברים ישתקפו בפרוטוקול ועל בית המשפט למצות דרכים אחרות על מנת להביע עמדתו על התנהגותו של עורך הדין (ראו: חוות הדעת והחלטות הנציבות המצורפות בפרק הרביעי לדין וחשבון זה). על אף שהתלונות האמורות נמצאו מוצדקות וההחלטה בעניין הועברה למכותבי הנציבות בהתאם לסעיף 19 לחוק, סברה הנציבה, כי בנסיבות העניין, אין לנקוט צעדים נוספים שהתבקשו על-ידי שניים מהמתלוננים בתיקים אלה, ולא מצאה להמליץ על מחיקת חלקים מפסק הדין או על הפסקת כהונתו של השופט הנילון, מאחר שסברה כי צעדים אלה אינם בסמכותה או אינם מידתיים. כאן המקום לציין, כי בהרצאות שנושאת הנציבה בפני ציבור השופטים היא מביאה דבר המלצותיה לידיעתם. 

4.3.2 תלונות על דרך ניהול המשפט

תלונות על התמשכות הליכים 

בחלק ניכר מהתלונות על דרך ניהול המשפט התלונה נוגעת להתמשכות ההליכים. בחלק מהתלונות, היתה ההתמשכות חריגה ביותר. לדוגמה, בתיק 116/03 התמשכו ההליכים באותה ערכאה 8 שנים, ובתיק 158/03 התמשכו ההליכים 16 שנים מאז פתיחתו. לעיתים, ההסבר לכך נעוץ בבקשות דחייה חוזרות ונשנות של הצדדים או של מי מהם. תופעה זו היא חמורה ומטרידה, וגורמת לא פעם לפגיעה חמורה במתדיינים ולהפרת זכותם כי עניינם ישמע בזמן סביר. 

מתוך בירור תלונות, נוכחנו לדעת כי התמשכות ההליכים נובעת מצירוף של כמה סיבות או חלק מהן. הסיבה העיקרית היא העומס המוטל על בתי המשפט. טיפול בכך מצריך התייחסות מערכתית ואין בכוחה או בסמכותה של הנציבות להתמודד עם בעיה זו בעצמה. עם זאת, עולה מהתלונות כי לא אחת נדחים דיונים מעת לעת, לפרקי זמן ממושכים, ללא הצדקה. חלק קטן מהדחיות הן ביוזמת בית המשפט מטעמיו הוא, לרוב מפאת העומס על יומנו של בית המשפט ובמקרים אחרים מפאת טעמים אישיים של השופט (חופשות, שבתון וכיוצא בזה). בחלק אחר של המקרים, הדחיות נעשות לפי בקשת צד או בהסכמת שני הצדדים. בהקשר זה, ציינו לא אחת בהחלטותינו, כי, באופן עקרוני, על בית המשפט להימנע מלהיעתר לבקשות דחייה אלא אם כן יש טעם מיוחד לכך, וזאת בהיות בית המשפט - ולא הצדדים - מופקד על ניהול המשפט. על בית המשפט לדאוג לכך שכל משפט יסתיים תוך זמן סביר. במקרים של התמשכות המשפט עקב קביעת תאריכים רחוקים, התערבנו בכך על-ידי פנייה לשופט הנילון ולנשיא בית המשפט בו הוא מכהן (לדוגמה, תיק 151/04) וההתערבות נשאה פרי. 

תלונות על עיכוב במתן החלטה
תרשים ט' לעיל (עמ' 19) מראה כי 27 תלונות על עיכוב במתן החלטה, שהן 5.8% מכלל התלונות שהתקבלו בנציבות, נמצאו מוצדקות. מבין התלונות שנמצאו מוצדקות, שיעור התלונות על עיכובים הוא 58.6%.

גם בנושא זה, כמו בקודמו, נובע העיכוב לא אחת מהעומס המוטל על בתי המשפט עקב ריבוי התיקים ומיעוט השופטים. עם זאת, אין להשלים עם עיכובים חריגים, ומדיניות הנציבות היא לפנות לשופט בתלונה המתייחסת לעיכוב של מעל שישה חודשים. ההנחה היא שמקרים אלה חורגים מהסביר והמידתי ופוגעים בצורה חמורה בזכויותיו של המתדיין. דוגמה אחת היא תלונה שהוגשה לנציבות, ולפיה אחרון הסיכומים בתביעה אזרחית הוגש לבית המשפט לפני כשנה וארבעה חודשים, אך עד היום טרם ניתנה החלטה (תיק 164/04). בכל המקרים בהם טיפלה הנציבות ניתנו פסקי הדין המעוכבים, תוך ימים ספורים.

יחד עם זאת, ערים אנו לכך כי בפניית הנציבות לגבי תיק מסוים לא נפתרת הבעיה הכללית של תופעת העיכוב במתן פסקי דין, בין אצל שופטים שהוגשה עליהם תלונה בתיק מסוים ולא בתיקים אחרים, ובין אצל שופטים אחרים שלא הוגשה תלונה עליהם כלל. בעניין זה, מתחייב שיתוף פעולה עם הנהלת בתי המשפט, עם נשיאי בתי המשפט ועם נשיא בית המשפט העליון, על מנת לנהל מעקב אחר פיגורים במתן פסקי דין ולצמצם את התופעה ככל האפשר באמצעים שונים, כגון שחרור השופט מתיקים חדשים עד להתגברותו על הפיגור; מתן עזרה של מתמחה; מניעת יציאה לשבתון כל עוד לא התגבר השופט על הפיגורים; ובמקרים קיצוניים הרחקת השופט מכהונתו. לפי מיטב ידיעתנו, אמצעים אלה ננקטו על-ידי המערכת, בתיאום בין נשיא בית המשפט העליון, נשיאי בתי המשפט, ומנהל בתי המשפט, אולם לא במידה מספקת והתופעה ממשיכה להתקיים ולכרסם באמון הציבור במערכת. 

מאחר שנושא העיכובים הוא בעיה כוללת, לא די לטפל בו במישור הנקודתי של התלונה הפרטנית ויש לפעול גם במישור המערכתי. לשם כך, במקרים המתאימים, ביקשה הנציבות מהשופט הנילון או מהנהלת בתי המשפט דיווח גם על תיקים אחרים הממתינים אצל אותו השופט לכתיבת פסק דין (לדוגמה, תיק 25/03). תלונות חריגות בנושא עיכובים דווחו לגורמים נוספים במערכת כמו נשיא בית המשפט שבו מכהן השופט, נשיא בית המשפט העליון, שר המשפטים ומנהל בתי המשפט (לדוגמה, תיק 134/03). הנציבות אף מנסה לקבוע כללים לייעול ההליכים ומניעת עיכובים, והנושא הועלה גם על סדר יומם של נשיאי בתי המשפט באמצעות פניות אישיות של הנציבה ובאמצעות הרצאות בפורומים רחבים יותר.    

מחדל בהודעה לצדדים, באי כוחם ועדים המגיעים לדיון שהתבטל או נדחה

תלונות מסוג נוסף נוגעות למתן החלטות לדחיית מועד דיון מבלי להודיע על כך לצדדים, לבאי כוחם, לעדים או למי מהם. באחד המקרים (תיק 161/03), טען עורך הדין המתלונן כי לא קיבל הודעה בדבר דחיית דיון והגיע מעיר אחרת במיוחד לדיון זה. המתלונן קבל על שעות העבודה שבוזבזו ועל עוגמת הנפש. מקרה זה יכול לנבוע ממחדל של המזכירות, שלא העבירה החלטה לצדדים, ממחדל של עורכי הדין, שלא ווידאו דבר ההחלטה, ויש והוא קורה מכיוון שהשופט נתן החלטתו ביום הדיון או סמוך לו מבלי שווידא כי דבר ההחלטה יועבר למוזמנים. 

עמדת הנציבות היא כי ראוי לנסח נהלים כלליים בדבר הטיפול בבקשות לדחיית מועדי דיון ובדבר ההודעות לגבי החלטות אלה ולדאוג להפצת הנהלים אצל כל הגורמים הרלוונטיים. נראה כי המדיניות הראויה היא להיעתר לבקשות דחייה רק במקרים חריגים. במקרים בהם הדיון נדחה ומי מהמוזמנים הגיע לבית המשפט משום שההודעה על החלטת הדחייה לא הגיעה אליו בעוד מועד בשל תקלה שיצאה מלפני בית המשפט, ראוי שהנפגע יפוצה כספית על אובדן ימי עבודה, נסיעות ועוגמת נפש והכל בהתאם לנסיבות.

5. פניות חוזרות

בחלק מהמקרים, לאחר קבלת החלטה סופית בתלונה, שב המתלונן ופונה לנציבות בפניה חוזרת, בכתב או בעל-פה. בחודשים ינואר 2004 – מרס 2004, התקבלו, מדי חודש, כ- 50 פניות חוזרות. מתלוננים אלה אינם שבעי רצון מהחלטת הנציבות בעניינם.  נראה כי מדובר, ברוב המקרים, במתלוננים אזרחים שתלונתם נדחתה על הסף. בנוסף, יש לציין כי ברובן המכריע של הפניות החוזרות, אין הפניה החוזרת כוללת טענה חדשה או מידע נוסף (לדוגמה, פנייה חוזרת בתיק 109/03). במקרים אלה, הפנייה החוזרת נענית במכתב לפיו אין לנציבות מה להוסיף על ההחלטה הקודמת. 

במקרים בודדים, מביאה פנייה חוזרת לבדיקה מחודשת של התלונה. לדוגמה, בתיק 242/04 נדחתה התלונה על הסף בעיון הראשון בה בשל הסגנון הבוטה בו נוסחה ומכיוון שסבה על החלטה שיפוטית. במכתב נוסף, התנצל המתלונן על סגנונו הבוטה בעבר, והבהיר כי תלונתו אינה מתייחסת להחלטות שיפוטיות אלא לדרך ניהול המשפט. בעקבות פנייתו השנייה, התיק נפתח לבדיקה מחודשת. 

עד היום לא מצאנו לשנות מהחלטתנו המקורית בעקבות פנייה חוזרת. 

יש לציין כי חלק מהמתלוננים אינם מסתפקים בפנייה חוזרת אחת אלא חוזרים ופונים אלינו באותו עניין פעמים רבות לאחר קבלת ההחלטה. מדיניות הנציבות היא להשיב לפנייה חוזרת ראשונה ולא להשיב לפניות חוזרות נוספות, אלא אם כן יש בהן טענה חדשה שלא עלתה קודם לכן.

נראה כי בחלק מן המקרים, נובעות הפניות החוזרות ונשנות לנציבות ולמוסדות אחרים, כגון נציב תלונות הציבור במשרד מבקר המדינה, הנהלת בתי המשפט וכדומה, ממצב נפשי של המתלונן שאינו מרפה מן הענין נשוא התלונה (לדוגמה, תיק 224/04). תופעה נוספת היא זו של מתלוננים "סדרתיים" המגישים תלונות על מספר שופטים, בתיקים שונים (לדוגמה, המתלוננת בתיקים 72/03, 45/04, 61/04, 97/04, 208/04; או המתלוננת בתיק 87/03). חלק מן המתלוננים אף מקיימים תקשורת טלפונית אלימה, המלווה באיומים על הנציבות (תיק 221/04) או בהודעה שהמתלונן ישים קץ לחייו אם לא תינתן ההחלטה הרצויה לו (תיק 224/04) ועוד. אנחנו מציעים שיעמוד לרשות הנציבות יעוץ של איש מקצוע, כגון פסיכולוג, שיסייע בעיצוב דרכי התקשורת היעילות והמתאימות עם סוגים אלה של מתלוננים. למיטב ידיעתנו, מצוי סידור כזה במשרד מבקר המדינה.




בפרק זה מובאות דוגמאות של החלטות בעלות אופי עקרוני שניתנו בנציבות בנושאים שונים, כגון: דחיית תלונה על הסף מטעמים שונים; התנהגות שופט לרבות התבטאות שופט בפסק הדין; דרך ניהול המשפט; עיכובים וסחבת; פשרה או פסק דין על דרך הפשרה; משוא פנים וניגוד עניינים. בנוסף להחלטות, מצורפות גם חוות דעת שנכתבו בנציבות במהלך החודשים אוקטובר 2003 – מרס 2004 בנושא בקשה למזונות זמניים בבית המשפט לעניני משפחה ובנושא התבטאות שופט בפסק הדין. 

בימים אלה, נכתבות בנציבות חוות דעת נוספות בנושאים הבאים: עיון בתיקי בית המשפט לעניני משפחה על-ידי עובדי הנציבות; המלצות למניעת הטרחת שווא של עורכי דין, צדדים ועדים; סמכות הנציבות לברר תלונות על ראשי ההוצאה לפועל; זכות בעל דין להביע עמדה כשעורך דינו מתפטר: היבט פלילי והיבט אזרחי; סמכות הנציבות ביחס לטענות של משוא פנים: פרשנות סעיפים 17(5) ו- 18(ב) לחוק נציב תלונות הציבור על שופטים, התשס"ב-2002; פסקי דין על דרך הפשרה והיקף ההסבר שראוי שבית המשפט יתן לצדדים ביחס למשמעות של הליך דיוני זה. חוות דעת אלה תצורפנה לדין וחשבון השנתי יחד עם חוות דעת נוספות שתחוברנה בחודשים הקרובים.  

החלטותינו מועברות לכל המכותבים על-פי חוק. כאשר אלה שעניינן בתלונות מוצדקות מתויקות בהנהלת בתי המשפט בתיקיהם האישיים של השופטים. להלן תובאנה דוגמאות ספורות של החלטות מסוג זה, שכולן נערכות ונחתמות על-ידי הנציבה.

1. החלטות בעניין דחיית תלונה על הסף

1.1 דחייה על הסף בהיות עניינה של התלונה בשאלה משפטית

מספרנו 30/03

א.נ.,


תלונתך נגד כב' השופט .............. נבחנה על ידי על כל נספחיה. 

התלונה סבה על שכר טרחה נמוך במיוחד לטענתך, שנפסק לך ע"י השופט, לו נמסר שיקול הדעת לפסיקת השכר, וזאת מבלי שנימק החלטתו. 


כעורך דין ותיק ומנוסה אתה ער לכך – כפי שמעיד עליך מכתבך – כי מדובר בהחלטה שיפוטית מובהקת שהדרך היחידה לתקוף אותה היא הדרך הערעורית. אני ערה לכך כי בית המשפט שלערעור אינו נוטה להתערב בפסיקת שכ"ט והוצאות על ידי ערכאה נמוכה יותר, במיוחד כאשר הצדדים משאירים את פסיקת השכר וההוצאות לשיקול דעת בית המשפט. מטעם זה כנראה לא הלכת בדרך הערעור.

התערבות ישירה מצדי בהחלטה האמורה תחרוג מסמכותי. 

עם זאת, אציין כי נושא פסיקת הוצאות ושכר טרחה הוא נושא בעייתי העולה לא פעם על סדר יומה של המערכת מבלי שניתן למצוא לה תשובה או תרופת פלא.
לא אחת פוסק בית המשפט הוצאות ושכ"ט בסכום אחד מבלי לדעת מה היו ההוצאות ואלה "בולעות" את מלוא שכר הטרחה. יש וקיים פער בלתי ראוי בין סכום התביעה או סכום הזכייה לבין השכר שנפסק ללא נימוק או הסבר. עם זאת, יש לזכור שפסיקת שכר טרחה והוצאות היא חלק מהעשייה השיפוטית בהחלטה או בפסק דין והיא נתונה לשיקול דעת בית המשפט. זוהי גם שאלה של מדיניות ראויה. מובן ששיקול הדעת איננו צריך להיות מופעל באופן שרירותי. 

נראה לי כי הנושא ראוי לעיון על ידי הגורמים המתאימים. תשומת לבך מופנית לע"א 518/92 לוינסון, רוזנברג, ינאי ושות' נ' שאול פיכמן ואח', דינים עליון, כרך לה, 226, הדן בסוגיה. 

1.2 דחייה על הסף מכיוון שחלפה שנה ולא נמצאה סיבה מיוחדת 

מספרנו 104/03

א.נ.,

קראתי את מכתבך על צרופותיו. מן החומר עולה כי פנית בעבר בענין זה למנהל בתי המשפט, כב' הנשיא השופט דן ארבל, וכי הוא השיבך לאחר בירור כי אין מקום להתערבותו בענין.

מטעמים ענייניים הכרוכים בסדרי העבודה, בכח האדם המצומצם וברצון לטפל ביעילות וללא דיחוי בכל תלונה המגיעה לנציבות, אין הנציבות יכולה לטפל בתלונות שהוגשו לפני יום 1.10.03 בו מוניתי לתפקידי.  זאת ועוד, תלונתך הוגשה בעבר וטופלה על-ידי מנהל בתי המשפט. הנציבות איננה ערוכה לטיפול מחדש או ל"ערעור" על טיפול של גורם אחר שטיפל בתלונות שהוגשו לפני 1.12.03. בנוסף לכך, התלונה מתיחסת לפסק דין שניתן ביום 20.5.02 ואין הנציבות מטפלת בתלונה לאחר חלוף שנה מיום המעשה שעליו נסבה התלונה, אלא אם מצא הנציב שקיימת סיבה מיוחדת להצדקת בירורה. במקרה זה לא מצאתי סיבה כזו.

לאור האמור לעיל אין באפשרותנו לטפל בתלונתך.

אבקש לציין כי על אף שתלונתך זו לא תטופל על ידינו, הרי ככל שמגיעות תלונות חדשות כנגד שופט כלשהו אנו לוקחים בחשבון גם קיומן של תלונות קודמות שהוגשו בעבר ובוחנים את הענין כולו בפרספקטיבה רחבת מבט. 

2. החלטות וחוות דעת בעניין התנהגות שופט

2.1 תלונה לגבי זלזול של שופט במתדיינת 
מספרנו: 12/04

ג.נ.,

בתלונתך הינך מלינה על כך שכב' השופט .............. לא נתן לך זכות דיבור לטעון את טענותיך, פנה אליך בצורה מעליבה ופוגענית תוך זלזול במבטא הרוסי שלך, זלזל ברצונך לקנות סלון מתוצרת איטליה ולא הגן על זכויותייך כצרכן.

 מן הבירור שערכנו, מתגובת כב' השופט .............. ומפרוטוקול הדיון עולה, כי ניתנה לך אפשרות מספקת לפרוש את טענותייך. מן הראוי לציין, כי דיון יעיל בתביעות הקטנות הרבות המוגשות מדי יום לבית המשפט מחייב שופט של בית המשפט לתביעות קטנות לדון ביום דיונים רגיל בתיקים רבים, דבר המגביל, מטבע הדברים, את משך הזמן המוקצה לבעלי הדין לטעון טיעוניהם. עם זאת, במקרה שלך, זוכר השופט בבירור כי בגלל ההתרגשות בה היית נתונה ובשל כך שעברית אינה שפת אימך, ניתנה לך האפשרות לטעון באופן נרחב ביותר.

בתגובתו מציין כב' השופט .............. כי הוא נפגע מהדברים שיחסת לו. לדבריו, "מעולם לא עשיתי מעשה שמתקרב ללעג למוצאו העדתי של אדם, לא בחיקוי מבטא ולא בדרך אחרת, לא במקרה דנן ולא במקרה אחר". אשר לטענותייך בדבר זלזול של השופט ברצונך לקנות סלון מתוצרת איטליה, מבירורנו עלה, כי התייחסותו של כב' השופט .............. לטענותייך היתה עניינית ורצינית. 

בסופו של דבר תביעתך נדחתה, אך זאת לא לפני שניתנה לך ההזדמנות להגיע להסכם עם החברה הנתבעת לפיו היא תפעל לסילוק הכתמים ולתיקון הספה. צר לנו על תחושתך הסובייקטיבית בדבר יחס לא ראוי מצד השופט אליך. לאחר בירור התלונה בעניינך, נוכל להבטיחך כי כב' השופט לא התכוון לפגוע בך, וכי הוא התייחס ברצינות לתביעתך, שנדחתה מטעמים ענייניים.

אשר לאי שביעות רצונך מפסק הדין, אין הנציבות מוסמכת להתערב בפסק דין של בית משפט: על-פי חוק נציבות תלונות הציבור על שופטים, התשס"ב – 2002, לא יברר הנציב תלונה בשאלה משפטית או ראייתית מהותית או בעניין הניתן לערעור על-פי דין (סעיף 17(3) ו – (4) לחוק). הדרך לתקוף החלטה שיפוטית מותווית בחוק, ועל פסק דין של בית המשפט לתביעות קטנות ניתן להגיש בקשת רשות ערעור לערכאה גבוהה יותר.

לאור האמור הוחלט לדחות את תלונתך.

2.2 תלונת עו"ד על התבטאות שופט באולם 
מספרנו: 55/03

א.נ.,

תלונתך בוררה בלשכתנו. ביקשנו וקיבלנו תגובת כב' השופט. ערכנו בירור עם מרשך ועם ב"כ הצד שכנגד שנכחו בדיון.

לטענתך, בדיון שהתקיים בבית המשפט ביום .............. התבטא כב' השופט כלפיך באומרו כי עצם הגשת הבקשה בתיק מהווה בזיון בית המשפט וכי הינך עושה שרות רע ללקוח. עוד ציינת בתלונתך כי אין אתה נכנס לויכוח משפטי בתלונה זו, אלא לדרך בה מתבטא כב' השופט. לדבריך, אף אם הצדק עימו -  ואין זו דעתך לגופו של ענין – ראוי שהדברים ייאמרו באופן שאינו פוגע, אינו מעליב ואינו מבזה את המתדיינים ואת הפרקליטים. עוד מוסיף אתה ומעלה בתלונתך טענות כלליות כנגד מזגו השיפוטי של כב' השופט.

בתגובתו כותב כב' השופט כי נהגת בווכחנות קולנית עם בית המשפט בשעת הדיון ולאור זאת נאמר לך "לכל היותר" "שבקשה כזו גובלת בנסיון לשימוש לרעה בהליכי בית משפט". עוד מוסיף כב' השופט כי לא נאמר לך שהינך עושה "שירות רע ללקוח" אלא כי לטובת הלקוח עדיף להסכים לתשלום סכום חודשי סביר לצד שכנגד.

עמדתנו היא כי לבית המשפט סמכות להשמיע באולם ביקורת על התנהלותם של פרקליטים, במידה הראויה ועל פי הצורך, בצורה שאינה מבזה או משפילה. אמירה לפרקליט כי הגשת בקשה על ידיו גובלת בנסיון לשימוש לרעה בהליכי בית משפט או אמירה כי אינו פועל לטובת לקוחו, הינה אמירה קשה, שכן, היא עלולה להכתים את הפרקליט ולביישו בפני מרשו, המתדיינים האחרים ובאי כוחם. לפיכך ראוי שבית המשפט יגלה איפוק וריסון בהתבטאויותיו.

מתלונתך ומתגובת כב' השופט עולה, כי האוירה בשעת הדיון היתה רווית מתח. טוב יעשה בית המשפט אם ינווט הדיון על מי מנוחות, בסבלנות וסובלנות מתוך יחס של כבוד למתדיינים ובאי כוחם ויגלה מזג שיפוטי. עם זאת אין בית המשפט מנוע מלהעיר למי שחורג מן השורה ולקרוא לו לסדר, על מנת לאפשר ניהול תקין של הדיון. ראוי להוסיף ולהדגיש כי חובה מוטלת גם על בעלי הדין ובאי כוחם להתיחס לבית המשפט בכבוד הראוי.
לאור האמור בהחלטתנו זו, המועברת לכב' השופט הנילון ולמכותבים נוספים, אין אנו מוצאים לנקוט בצעדים נגד כב' השופט, מעבר להפניה לתשומת ליבו את הדברים המובאים בהחלטה זו.

2.3 התנהגות שופט ומשוא פנים 
מספרנו: 177/04

א.נ.,

קראתי בעיון את תלונתך ואת המסמכים שצורפו לה.

בתלונתך אתה מלין על כך כי בדיון שהתקיים ביום .............. כב' השופטת .............. צעקה עליך, הלמה בזעם על השולחן וקטעה את דבריך במהלך טיעוניך, לא אפשרה לך לנמק את בקשתך הראשונה לפסילתה, ניהלה את הדיון במשוא פנים, שינתה את הפרוטוקול ללא ידיעת הצדדים וייחסה לך הצהרת שקר. 
בגין ההתנהגות האמורה ביקשת לפסול את כב' השופטת .............. מלשבת בדין, ובקשתך נדחתה על ידה. בהחלטה מיום .............. כותבת כב' השופטת, כי אפשרה לך לטעון באריכות את טענותיך, וכי על אף שתצהירך לא גילה עובדות היוצרות עילה לפי חוק לשון הרע, אפשרה לך לפנים משורת הדין להשלים את העובדות בעל-פה, ודרשה ממך להפנותה לסעיפים בתצהירך היוצרים עילת תביעה. לדבריה, המשכת בשטף דיבורך תוך התעלמות מן השאלות הספציפיות שהפנה אליך בית המשפט, ותשובותיך היו כלליות ומתפתלות ולא הוסיפו דבר על אשר נאמר קודם לכן. בשלב זה דרשה ממך כב' השופטת בהרמת קול תקיפה וטפיחה על השולחן לעצור את שטף דבריך ולהשיב לשאלותיה.
על החלטתה של כב' השופטת .............. לדחות את בקשתך לפסילתה הגשת ערעור לנשיא בית המשפט העליון, כב' השופט ברק (..............). בית המשפט העליון דחה את הערעור.  
לטענתך, לא התייחס בית המשפט העליון בהחלטתו לטענותיך המופיעות בסעיף 2 להחלטה זו, ועל כך הינך מלין עתה בפנינו.
בירורים שערכנו עם עורכי הדין האחרים שהיו באולם תומכים בדבריה של כב' השופטת ............... בירורים אלה העלו, כי מאחר שלדעתה של כב' השופטת .............. לא גילה תצהירך עילת תביעה לכאורה, היא אפשרה לך להשלים את תצהירך באריכות בטענות בעל-פה, והפנתה אליך שאלות ספציפיות. לאחר שלא השבת לשאלות שהופנו אליך למרות פניות חוזרות ונשנות של בית המשפט, טפחה כב' השופטת .............. על השולחן ודרשה ממך להשיב לשאלות בית המשפט. עורכי הדין ששהו באולם, תמימי דעים כי היתה זו טפיחה קלה שנועדה "לעשות סדר" בדיון, וכי בנסיבות הענין היה לה מקום. על כל פנים, לדבריהם, לא היה מדובר כלל ב"צעקות המלוות במהלומות בזעם על השולחן", כטענתך.

אשר לטענתך כי כב' השופטת .............. לא אפשרה לך לנמק את בקשת הפסילה, מן הבירורים שערכנו עולה, כי אכן - כפי שמצוין בהחלטתה של כב' השופטת .............. - לא באה מצידך בקשה לנמק את בקשת הפסילה, וכי בקשת הפסילה הראשונה שלך הופרחה לחלל האויר בעלמא, ללא נימוקים. עם זאת, כפי שמציינת כב' השופטת .............. בהחלטתה, הגם שלא ביקשת לנמק את בקשת הפסילה, היה ראוי כי תפנה אליך מיוזמתה בבקשה לפרט את נימוקי הבקשה. משלא עשתה כן, אפשרה לך השופטת להעלות את כל טיעוניך בענין זה לאחר מתן ההחלטה ושקלה מחדש את בקשתך. על כן, לגופו של ענין, לא נגרמה לך פגיעה כלשהי, הואיל וטיעוניך לענין הפסלות נשמעו ונשקלו. כל אלה משתקפים גם בפרוטוקול ובהחלטות בית המשפט.

אשר לטענתך בדבר שינוי פרוטוקול ללא ידיעת הצדדים – לטענתך, בית המשפט החליט כי על הצדדים להגיש סיכומים בכתב בשתי שאלות והחלטה זו לא באה לידי ביטוי בפרוטוקול. בבירור שערכנו ציינה בפנינו כב' השופטת .............., כי הדבר לא זכור לה. מן הבירור שערכנו עולה עוד, כי טענתך זו איננה נתמכת בדבריהם של מי מעורכי הדין ששהו באולם. לדברי כב' השופטת, ככלל, כאשר הצעות לפשרה – בין מהותית ובין דיונית – אינן מתגבשות לכלל הסכמה – אין הן באות לידי ביטוי בפרוטוקול הדיון וככל הנראה כך אירע גם במקרה זה. זהו אכן הנהוג והמקובל מטעמים ראויים.  

הינך טוען עוד כי כב' השופטת .............. ניהלה את הדיון מתוך משוא פנים, הואיל ועו"ד .............. כינתה את דבריך "ברברת" והערה זו לא זכתה לתגובתה של כב' השופטת. יצויין, כי בית המשפט העליון סבר כי בנסיבות הענין לא די בתחושותיך הסובייקטיביות כדי לבסס חשש אובייקטיבי למשוא פנים. 

אכן, על בית המשפט להקפיד על קיום ההליכים בפניו באופן מכובד ומסודר, ואף לחייב את הנוכחים באולם בית המשפט לנהוג בכבוד ובנימוס. אך בנסיבות הענין  אין אני מוצאת כי העדר תגובה מצידה של כב' השופטת .............. כלפי ההערה האמורה יש בה ולו משום מראית עין של משוא פנים. 

לסיום נציין, כי יש לזכור שעורכי דין חבים חובת נאמנות לבית המשפט (ראה: ע"א 6185/00 עו"ד מאהר חנא נ' מדינת ישראל ואח', פ"ד נו (1) 366),  וכי ראוי שיחסי שופטים – עורכי דין יהיו יחסי כבוד והערכה הדדית וכי תרבות ההופעה בפני בית המשפט תסייע ליצירת אוירה הולמת באולם המשפט, שכן, השופטים ועורכי הדין ניצבים משני צדי הדוכן ולא משני צדי המתרס.  

אשר על כן, נדחית בזה תלונתך.
2.4 התערבות שופט בפעילות קצין משטרה 
מספרנו: 76/03
שופט נכבד,


בהמשך לראיון שקיימנו בלשכתי ולמכתבך אלי מיום 17.12.03, מצאתי לנכון לראיין את המתלונן סנ"צ ............... הראיון עמו כמו הראיון עמך התקיים בצורה עניינית וברוח טובה. 


הובהר לסנ"צ .............. כי לא היתה לך שום כוונה לפגוע בו או להפריע לו כקצין משטרה ואיש חוק, למלא את תפקידו. יחד עם זאת, הובהר לי כי מצאת להתערב במה שנראה לך מעשה בלתי חוקי של הקבלנים. 


שופט כמו גם איש משטרה, מופקדים על שמירת שלטון החוק. כל אחד בתחומו, חייב לשמור על מסגרת סמכויותיו ולא לחרוג ממנה. על שופט לנהוג בכל עת ובכל הקשר, באיפוק ובריסון מירביים ולא להשתמש במעמדו להשגת יתרונות אישיים. נראה כי איש מן המעורבים בתקרית אינו חולק על מושכלות ראשונים אלה והמתלונן כנילון מצרים על התקרית המצערת. 


בכך, בהסכמת המתלונן, ניתן לראות את מיצוי הטיפול בתלונה. 

2.5 התבטאות שופט בפסק הדין 
מספרנו: 134/04

א.נ.,

קראתי בעיון את תלונתך מיום .............., ואת הכרעת הדין נשוא התלונה. בתלונתך כמנכ"ל לשכת עורכי הדין אתה מלין על כי כבוד השופט התבטא כלפי הנאשם בהכרעת הדין בת"פ .............., באופן שפגע בציבור עורכי הדין. וכך נאמר שם: "הנאשם ערום כנחש, פיקח כשועל, ערמומי כזיקית שאמנם איננו עורך דין, אך לו היה עורך [צ.ל. "דין"]  היה בשורה הראשונה שבהם...". בכך לדבריך, ייחס השופט לעורכי הדין "תכונות שליליות שעניינן חוסר יושר, ערמומיות ואי אמירת אמת". 

על הכרעת הדין הוגש ערעור על-ידי הנאשם לבית המשפט המחוזי בבאר שבע. בית המשפט מתח ביקורת על ההתבטאות הנ"ל שבהכרעת הדין. הביקורת בערעור הופנתה כלפי הדברים שנאמרו על הנאשם ולא הושמעה ביקורת על ההתבטאויות כלפי ציבור עורכי הדין. הערעור התקבל בהסכמה, הכרעת הדין וגזר הדין בוטלו והדיון הוחזר לבית משפט קמא על מנת שיתקיים בפני שופט אחר שייקבע על ידי הנשיא.  

תלונתך הועברה על ידי לכב' השופט, עימו שוחחתי ובפניו הבאתי את עמדתי העקרונית בנושא שמצאה ביטוי בין השאר בחוות דעת שנכתבה על ידי בעניין אחר והיא מצורפת בזה. הבהרתי לו כי התלונה שהוגשה מוצדקת בעיני. כב' השופט הביע הסכמה לעמדתי וכן הביע הוא את צערו על ההתבטאות שנבעה מהיסחפות ציורית בלהט הכתיבה, כאשר ניסה לתאר בצורה חריפה וחדה את התרשמותו מן הנאשם. לדבריו, לא היתה לו שום כוונה לפגוע בציבור עורכי הדין והדברים המשתמעים מאמירתו אינם משקפים את דעתו על ציבור זה. 

ביררתי את סיבת אי התייחסותו של בית המשפט שלערעור לאמירה הנ"ל, ככל שהיא מופנית כלפי ציבור עורכי הדין, והושב לי כי מאחר והערעור היה של הנאשם והוא זה שעמד לפני בית המשפט, לא נתן בית המשפט דעתו לפגיעת האמירה שבהכרעת הדין על ציבור עורכי הדין שהיא פסולה בעיני שופטי הערעור לא פחות ואף יותר מהיותה פסולה כשהיא מכוונת כלפי הנאשם. 

שותפה אני לביקורת שנמתחה בפסק דינו של בית המשפט המחוזי על ההתבטאות בהכרעת הדין כלפי הנאשם ומקובלת עלי טענתך כי ראוי היה שהביקורת תתייחס גם להתבטאות ככל שהיא מכוונת כלפי ציבור עורכי הדין שאת עלבונו אתה תובע, ובצדק. 

עמדתי היא כי אין מקום להכללת התבטאויות קשות כלפי עורכי דין המופיעים בפני בית המשפט, כאשר אלה אינן דרושות לצורך הכרעת הדין. אם כך הדבר לגבי עורכי הדין המופיעים בפני בית המשפט, מקל וחומר שאין מקום ואין הצדקה להערות פוגעות ומעליבות כלפי ציבור עורכי הדין בהכללה. איש אינו מקל ראש בחשיבותה של עשיית עורכי הדין בתהליך השיפוטי ובזכותם של עורכי הדין לשם טוב ולכבוד הראוי מצד השופטים כפי שחובתם של עורכי הדין לנהוג כבוד כלפי בתי המשפט והשופטים היושבים בדין. 

במסגרת סבב הרצאות בהשתלמויות שופטים ובפני שופטי בתי משפט לערכאותיהם הנערך על ידי, עומדים על הפרק נושאים שונים הקשורים בנציבות המטפלת בתלונות על "התנהגות שופטים במסגרת מילוי תפקידם כשופטים לרבות בדרך ניהול משפט על ידם". אחד הנושאים המועלים על ידי הוא, אמירות קשות על צדדים, עורכי דין ועדים בהחלטות ובפסקי דין, שיש להימנע מהן ככל שהדבר אינו דרוש לצורך ההכרעה בדין ומשדרוש הוא, יש להתבטא באיפוק ובריסון מירביים. כן ראוי שהפרוטוקול ישקף – ככל שניתן – התנהגות חריגה וכי תינתן ככל האפשר ובהתאם לנסיבות, אזהרה מתאימה לעורך הדין, עליו מתכוון בית המשפט למתוח ביקורת בהחלטתו. 

במכתבך אתה מביע "ספק של ממש האם ראוי אותו שופט לכהונתו". עמדה זו אינה מקובלת עלי ונראית לי קיצונית ומופרזת. האמירה החד פעמית עליה מצר בית המשפט, שזכתה לביקורת על ידי בית המשפט שלערעור, אין בה, כשלעצמה, כדי להטיל דופי בשופט עד כדי הטלת ספק בהיותו ראוי לכהונתו. די בכל האמור במכתב זה כדי להביא את העניין על תיקונו. 

תלונתך נמצאה איפוא מוצדקת ותגובת השופטים הנוגעים בדבר מביאה את טיפולנו בתלונה, לסיומו. 

2.6 חוות דעת: ביקורת על עורך דין בפסק דין 
חוות דעת שנספחה להחלטה שניתנה בעניין


בתלונה שהופנתה לנציבות תלונות הציבור על שופטים מתלונן עורך דין על התבטאויות קשות וחריפות כלפיו שנכתבו בפסק הדין ומבקש להורות על מחיקת קטעים אלה מפסק הדין. וכך נכתב בו: 

"התובע אינו אדם מלומד, אולם תוהים אנו לאן נעלם תלמודו והגיונו של ב"כ התובע אשר לא רק איפשר העלאת טענה כזו בפני בית הדין אלא אף ביסס את הוכחותיו במסלול זה תוך הפגנה ברורה של בורות הן בדיני הראיות והן בחוק הביטוח הלאומי ותקנותיו". (עמ' 6 לפסק הדין, שורה 17 ואילך). 

"במחשבה שניה לא רק בורות ואי ידיעת החוק עולה כאן לפנינו, אלא, סימפטום של רשעות והטחת אשמה לא מבוססת בזולת. נראה לנו כי לפנינו דוגמה חיה להתנהגות של עורך דין שהיא בושה וחרפה למקצועו, לתפקידו ולמעמדו של עורך הדין בישראל". (עמ' 7 לפסק הדין, שורה 6 ואילך). 


התלונה מעוררת מספר שאלות, ביניהן: האם מוסמך נציב תלונות הציבור על שופטים להתערב בפסק דינו של בית משפט; אם כן, האם פסק דין הוא המקום להטיח בו דברי ביקורת על עורך דין המופיע כמייצג צד במשפט, או שמא על השופט לנקוט בדרכים אחרות; האם על השופט המתכוון להטיח בעורך דין ביקורת נוקבת בפסק הדין, להביא את הדבר לידיעת עורך הדין ולאפשר לו להגיב, אם כן כיצד ומתי; האם בידי עורך הדין סעד אחר לתיקון העוול שנגרם לו לטענתו על-ידי הביקורת שנמתחה עליו בפסק הדין, מאשר פניה לנציבות ועוד. אנסה להשיב לשאלות אלה, לא בהכרח לפי סדרן. 


סעיף 2 לחוק נציב תלונות הציבור שופטים, התשס"ב-2002 (להלן: "החוק"), קובע כי הנציבות תברר "תלונות על התנהגות שופטים במסגרת מילוי תפקידם, לרבות בדרך ניהול המשפט על ידם". 

סעיף 19(א) לחוק קובע כי "תלונה ניתנת להגשה על כל שופט בעניין הנוגע להתנהגותו במסגרת מילוי תפקידו כשופט לרבות בדרך ניהול המשפט על ידיו". 


סעיף 17(3) ו-(4) לחוק מחריג סוגי תלונות שאין לבררן בנציבות ומוציא מן החריג תלונות מסוימות. כך נקבע בו כי הנציב לא יברר תלונה שעניינה בשאלה משפטית או ראייתית מהותית (ס"ק 3) וכן תלונה בעניין הניתן לערעור על פי דין, למעט בעניין הנוגע להתנהגותו של שופט במסגרת מילוי תפקידו כשופט לרבות בדרך ניהול משפט על ידו.


המחוקק לא החריג כליל החלטות שיפוטיות מסמכותה של הנציבות לברר תלונות המתיחסות אליהן, והותיר בידיה סמכות לטפל בתלונות ככל שהן מתייחסות לעניין הנוגע להתנהגותו של שופט במסגרת מילוי תפקידו כשופט לרבות בדרך ניהול המשפט על ידיו (ס' 17(3) ו-(4). נראה כי ביקורת של שופט על עורך דין בפסק הדין נמנית על אלה וכי אין לעשות הבחנה לעניין זה בין ביקורת המוטחת בעל-פה במסגרת דיון באולם בית המשפט לבין ביקורת המוצאת את מקומה בפסק הדין. זו גם זו מהוות התנהגות שופט במסגרת מילוי תפקידו כשופט לרבות דרך ניהול המשפט על ידיו. 


נראה כי ביקורת של שופט על עורך דין בפסק הדין איננה ניתנת לערעור. בהקשר זה יש להזכיר את פסק דינו של בית המשפט העליון שהחליט בדעת רוב (על דעתי החולקת) כי אין לעד במשפט שאינו צד להתדיינות, זכות עמידה בערכאה גבוהה יותר בערעור או בעתירה כנגד אותה ביקורת, הגם שנאמר לגביה כי אינה במקומה, אינה ראויה ולא היתה דרושה להכרעה (דעת הרוב בבג"צ 188/96 גד צירינסקי נ' סגן נשיא בית משפט השלום, פ"ד נב (3) 721 [להלן: "פרשת צירינסקי"). עורך דין איננו צד למשפט, כך שספק אם בעקבות פסק דין צירינסקי ינתן לו מעמד לתקוף בבית המשפט אמירות קשות שנאמרו עליו בפסק הדין, גם אם יעלה טענות בהקשר לכך במסגרת ערעור שיוגש על ידי מרשו. בצר לו פונה עורך הדין לנציבות ומבקש התערבותה.

 
התערבות הנציבות בפסק דין היא בעייתית. פסק דין הוא לב ליבה של הפעילות השיפוטית. הוא מגלם את עקרון עצמאות ואי תלות השופט שבזכותם נהנה הוא מאמון הציבור ושבלעדיהם לא תיכון מערכת שיפוטית במדינה דמוקרטית. התערבות בהתנסחותו של שופט יכולה להתפרש כהתנגשות בעצמאותו  ובתפקודו השיפוטי. עם זאת, יש לתת את הדעת לתפיסת החוק את מהותו של פסק דין. פסק דין אמור להכיל "הרצאה תמציתית של העניין, ממצאי בית המשפט לגבי העובדות המהותיות, השאלות שעמדו להכרעה, ההחלטה ונימוקיה" (תקנה 192 לתקנות סדר הדין האזרחי). דברים אלה יפים גם לפסק דין במשפט פלילי. לכאורה, ביקורת של שופט על התנהלותו של עורך דין ועל התנהגותו במהלך המשפט, אינה דרושה לשם הכרעה בדין. האם ראוי לה ביקורת כזו שתכלל בפסק הדין? 

מלאכת השיפוט כרוכה בהבעת דעה בפסק הדין על דברים המתגלים במהלך המשפט. חלק אינטגרלי ממנה הוא הערכת מהימנותם של עדים. הערכה כזו יכולה לפגוע קשה בזכות לכבוד ולשם טוב של אלה שנמצאו בלתי מהימנים. אלא שזכויות אלא אינן חסינות מפני הביקורת בפסק הדין כל עוד היא רלבנטית לצורך ההכרעה בדין. כך הדבר גם בהטחת ביקורת בעורך דין בגוף פסק הדין, שהוא מסמך פומבי, המתפרסם ברבים. עם זאת, יש והתנהלותו והתנהגותו של עורך הדין הם חלק אינטגרלי מן ההליך השיפוטי ויש בהן כדי להשפיע על מהלך המשפט ועל תוצאותיו. נראה כי במקרה כזה לגיטימי הוא למתוח ביקורת על כך בפסק הדין.  אלא שאז צריך הדבר להיעשות בצורה מאופקת ומרוסנת.


 על ההתנהגות המצופה מן השופט כלפי עורך דין המייצג צד במשפט אומר השופט י' מלץ: "אין דבר כמעט שהשופט אינו יכול לומר לעורך הדין – הכל תלוי בדרך ובצורה בה נאמרים הדברים" ו"אין לפגוע בעורכי דין וביחוד לא בנוכחות לקוחותיהם", וכן "דיבור בקולניות יתרה, נזיפות בפרקליטים במעמד לקוחותיהם, הערות לא נעימות לעדים, חוסר סבלנות, האצה בעורכי הדין הטוענים, השמעת דברים שמשתמע מהם שהשופט יודע הכל... התנהגות זו היא בלתי רצויה ואיננה מוסיפה כבוד למערכת המשפט." (אתיקה שיפוטית, השופט י' מלץ, ספר לנדוי ב', 626-627; ראה גם: דו"ח הועדה לאתיקה מקצועית של השופטים (ספר לנדוי, א, 252)). מה שנכון לגבי התבטאות שופט כלפי עורך דין באולם מקל וחומר שהוא נכון לגבי דברים הנכתבים בפסק דין, אשר מרגע שניתן להם פומבי, פגיעתם קשה.  לפיכך, עליהם להיות רלבנטיים, ענייניים, מאופקים ומרוסנים. 


האיפוק והריסון הם מאפיינים אינהרנטיים למזג השיפוטי הנדרש משופט. "שופט, נבחן, בין היתר, ביכולתו לרסן עצמו ולנהוג איפוק בתחום הרגיש של ממצאי מהימנות והבעת דעה על אופיים של אלה המופיעים בפניו; וכשלונות חוזרים בעניין זה, עשויים להטיל צל על דמותו כשופט ואפילו - במקרים קיצוניים - להציב בסיס להרהורים שניים בדבר התאמתו לכהונה לה נבחר" (פס"ד צירינסקי בעמ' 738).  

על התבטאות שופט כנגד אדם שלא היה צד להליך מוצאים אנו בכלל ד(13) לכללי האתיקה השיפוטית שגובשו על ידי הנשיא שמגר: "בהביעו דעה על אדם שלא היה צד להליכים, ישקול שופט היטב בדעתו כי אותו אדם לא יכול היה להציג את עניינו לפני בית המשפט, ואף לא יוכל להעלות השגותיו בערעור".


קו הגבול בין אמירה לגיטימית לאמירה פוגענית ומיותרת בפסק הדין אינו תמיד קל לתחימה. ככל שהדברים בוטים יותר, קשים יותר ואינם דרושים להכרעה במשפט, כך לא תתקבלנה הקביעות כדרושות וככשירות. ניתן לומר כי זוהי לכאורה שאלה של מידה. אין לחסום את השופט בעשותו במלאכת השיפוט, אולם נראה, כי ככל שהרחיק השופט לכת בחומרת הדברים הנכללים בביקורתו ובפגיעה הממשית שנגרמה לאדם בדברים שנכתבו ושלא נדרשו לצורך ההכרעה בדינו של אחר, כך גדל הצורך בהתערבות בפסק הדין (דברַיי בעניין צריניסקי, עמ' 745). לדברים אלה שנאמרו על ביקורת שיפוטית במסגרת ערעור, יש השלכה לענייננו.

האם ראוי ליידע את עורך הדין על הכוונה לכתוב עליו דברי ביקורת בפסק הדין ולאפשר לו לומר את דברו. התשובה לכך היא חיובים. אלא שיש לעשות כן לא על ידי זימונו של עורך הדין לפני כתיבת פסק הדין, הליך זר להליך העיקרי, אלא על ידי העמדתו על התנהגותו והתנהלותו במהלך המשפט במהלך הדיונים. לשם כך ראוי הוא כי התנהגות כזו תמצא ביטוי בפרוטוקול ככל שניתן וכי עורך הדין יוזהר במהלך המשפט מפני האפשרות שדברי ביקורת על התנהגותו והתנהלותו ימצאו ביטוי בפסק הדין. באופן כזה יהיה עורך הדין מודע למתרחש ויכלכל צעדיו בהתאם. נראה כי קודם שיחליט בית המשפט לכלול בפסק הדין דברי ביקורת על עורך דין, עליו לשקול אפשרויות אחרות על מנת לקרוא לעורך הדין לסדר ויש כאלה בידיו. אם אין בכך כדי להועיל, יכול הוא לפנות בתלונה על התנהגותו של עורך הדין, ללשכת עורכי הדין או לגוף שמטעמו פועל עורך הדין, שם יישמע גם דברו של עורך הדין.  

במקרה שלפנינו חרגה הביקורת מהגבולות האמורים והדברים שנכתבו על עורך הדין או על משרד עורכי הדין (שכן במהלך המשפט התחלפו 3 עורכי דין מאותו משרד בהופעתם בפני בית המשפט), קשים הם ביותר. אין ביטוי בפרוטוקול להתנהגות ולהתנהלות שהביאו לכתיבת אותם דברים ומה שמופיע בפרוטוקול אינו מצדיק אותם דברים שלא היו צריכים להכרעה. עם זאת, אינני סבורה שמוקנית לנציבות סמכות להורות על מחיקת קטעים מתוך פסק דין, כבקשת המתלונן. כל שניתן לומר הוא, כי מוטב היה לדברים שלא נכתבו משנכתבו ובודאי שלא היה מקום לסגנון ולאופן בו נכתבו.  
3. החלטות בעניין דרך ניהול המשפט 
3.1 אווירה מתוחה באולם בית המשפט
מספרנו:  48/04
א.נ.,


קראתי את תלונתך, עיינתי בפרוטוקול ובהחלטת בית המשפט וקיבלתי תגובת כב' השופטת .............., המבהירה כי לא היתה לה כל דעה קדומה בתיק ואין לה היכרות מוקדמת עם עורך הדין ועם העד מטעם הצד שכנגד, למעט הופעתם בפניה במסגרת תביעה אחרת שהתנהלה זמן קצר קודם להליך זה. אין בכך כדי ללמד על משוא פנים של בית המשפט שלא פעם מופיעים בפניו אותם עורכי הדין ולעיתים אותם מתדיינים או עדים בתיקים שונים, ואין בכך כדי ליצור בשופט דעה קדומה לצד כלשהו.  


אין כב' השופטת זוכרת אמירות או חילופי דברים בטון ובמילים כפי שהינך מציין בתלונתך. צר לכב' השופטת שכך ראית את פני הדברים, אולי משום שהיתה סערת רוחות באולם, אותה ניסתה כב' השופטת להרגיע, בדרכה.


באשר לדברים העולבים אותם הטיח עד של הצד שכנגד בעורכת דינך,  אכן דברים אלה  - אם נאמרו - לא היו במקומם וכב' השופטת התנצלה בשמו של העד כדי לא ללבות את האוירה שנוצרה ולאפשר המשך שמיעת המשפט. יצוין כי עורכת דינך לא חשה פגועה ולא הגישה תלונה בענין זה. למרבית הצער, משום העניין הרגשי והכלכלי שיש לצדדים לסכסוך המתברר בפני בית המשפט, יש והאווירה אינה נינוחה ורגועה כפי שהיא אמורה להיות ועל בית המשפט להיות ער להתרחשויות ולנסות להרגיע את הרוחות. לא תמיד עולה הדבר בידו ומי מהצדדים מרגיש פגוע. לא כל מצב כאמור מצדיק נקיטת צעדים בעקבות תלונה. כב' השופטת .............. ערה לכל אלה ויכול אתה להיות סמוך ובטוח כי לגופו של עניין התנהל משפטך על פי שיקולים ענייניים ועל סמך החומר שהיה בפני בית המשפט. 

 
באשר לדרך ניהול המשפט, היקפו המשמעותי של הפרוטוקול מצביע כשלעצמו על הזמן שהוקדש לדיון בבקשה. לא עולה מן החומר כי ניהול המשפט נעשה בצורה מזורזת ומקוצרת "בכדי לעבור לתיק הבא". הערות בית המשפט במהלך הדיון, לגופו של עניין, הן לגיטימיות ואין בכך פגם בניהול המשפט ובמילוי תפקידו של השופט. לעתים הדבר אף ראוי ורצוי. באשר לתוצאות ההליך, בעקבות החלטתה של כב' השופטת, הגיעו הצדדים להסכמה ביניהם בדבר מחיקת התביעה ללא צו להוצאות, ובכך אין לכאורה כל פגם.


מקריאת תלונתך ניתן לחוש כי היית במצוקה ובמבוכה והמשפט לא התנהל בהתאם לצפיותיך. צר לנו על כך, אולם אין בכך כדי לייחס לבית המשפט התנהלות בלתי ראויה. 


לאור האמור לעיל נדחית תלונתך.

3.2 התמשכות הליכים
מספרנו: 47/03

א.נ.,

בתלונתך מיום ..............  הנך מלין על התמשכות ההליכים בתיקך. לדבריך, "אף אחרי פסיקת בג"ץ שחלה ב-25.10.99 שבה הורה השופט על סיום המשפט", הדיון בבית הדין לעבודה עדיין מתנהל וטרם נסתיים המשפט שהחל בשנת 1989. תלונתך נמצאה מוצדקת. עם זאת אבקש לתאר בקצרה את השתלשלות העניינים:

בעקבות שיחתנו עם עורכת דינך, הגב' .............. ולאחר בדיקת תיקך באינטרנט הובהר כי המשפט אומנם החל בבית הדין האזורי לעבודה בשנת 1989. לאחר מתן פסק הדין הוגש ערעור לבית הדין הארצי ולאחר קבלת החלטתו, הוגש בג"ץ. ביום 25.10.99 ביטל הבג"ץ  את פסק דינו של בית הדין הארצי לעבודה והורה על החזרת התיק לבית הדין האזורי לעבודה להשלמה.  

מאז ניתנה החלטת הבג"ץ בשנת 1999 נוהל על ידך, במשך כשנתיים ימים, מו"מ עם  הצד שכנגד, במהלכו נשלחה אליך על ידי בית המשפט  התראה  לעניין מחיקה מחוסר מעש. רק ב- 2/02 פנית לבית הדין האזורי לעבודה בת"א בבקשה לתיקון כתב התביעה לאחר "כשלון" המשא ומתן.

מאז חידוש הדיון התנהלו מספר דיונים, גובשו הפלוגתאות והמוסכמות ונקבע מועד ההוכחות. בירורנו העלה כי פנית לבית הדין בבקשה להארכת מועד להגשת פלוגתאות, כן הגשת בקשה להארכת מועד להגשת תצהירי עדות ראשית . יתרה מזו, לאחר קביעת מועד הדיון שהוקדם לבקשתך ליום 12.1.04,  לא התייצבו עדיך ובית הדין נאלץ לדחות את מועד הדיון, שנקבע ליום 26.1.04 שעה 15:00.

 על אף כל אלה ולמרות שחלק מהתמשכות ההליכים רובץ לפתחך אין זה תקין שתיק יתנהל  15 שנים מאז פתיחתו. על המערכת לדאוג שמקרים חריגים כאלה לא יקרו בשום פנים ובשום נסיבות.  לפיכך פנינו לבית הדין האזורי ובקשנו שתינתן עדיפות לשמיעת תיק עתיק יומין זה על מנת להביאו לסיום בהקדם. 

3.3 דחיית מועדי דיון
מספרנו: 161/03

א.נ.,

לבקשתנו, נתקבלה תגובת כב' השופטת .............. לתלונתך שהועברה אליה על ידינו.

באשר לישיבה שנקבעה ליום 25.5.03 שעה 15:00, אותה בקשת לדחות בהסכמה בבקשה מיום 20.5.03, מוסרת כב' השופטת כי התיק הובא בפניה יחד עם הבקשה המוסכמת לדחיה, רק ביום הדיון שאז ניתנה החלטה הנעתרת לבקשה המוסכמת. מאחר והחלטה זו ניתנה סמוך לדיון ולא הובאה לידיעתכם, הגעתם לדיון שלא לצורך. מכאן שבעניין זה אכן ארעה תקלה שלא לצורך ותלונתך מוצדקת. אני מעבירה העתק מכתבי זה לכב' השופטת ולכב' נשיאת בית משפט .............. על מנת להבטיח שתקלה דומה לא תתרחש שנית. 

בנוסף לכך פונה אני במכתב בנוסח הרצ"ב לנשיא בית המשפט העליון ולמנהל בתי המשפט על מנת לקבוע נוהל – ככל שלא קיים כזה – ולוודא יישומו. 

באשר לטענתך כי בית המשפט לא נתן החלטה בבקשות למתן פסק דין בהעדר הגנה, עולה מתגובת כב' השופטת מיום 15.1.04 כי לא ניתנה החלטה כאמור משום שטרם חלף המועד להגשת כתב הגנה לאור מועד המצאת החלטת בית המשפט מ-18.6.03 ועקב השביתות במשק אשר התקיימו בבית המשפט בהתאם להודעות מנהל בתי המשפט, בתקופה שבין 29.9.03 ועד 9.10.03 וכן בתקופה שבין 19.10.03 ועד 5.1.04. לפיכך, תלונתך בהקשר זה אינה מוצדקת.

3.4 תלונה בעניין כפיית הסכם פשרה
מספרנו:  80/03

א.נ.,

קראתי את תלונתך והמסמכים המצורפים לה. קיבלתי תגובת כב' השופטת וכן תגובת נציג הציבור אשר ישב בדין.

בררתי עם כב' השופטת שישבה בדין ועם נציג הציבור שהיה נוכח בדיון. עולה מבדיקתי כי, בית המשפט לא כפה עליך פשרה ולא הורה לך לחתום עליה בניגוד לרצונך. יחד עם זאת, אעיר כי לגיטימי ואף רצוי שבית הדין יציע פשרה ויביא את הצדדים לידי הסכמה. ככלל, עדיפה פשרה על התדיינות. עם זאת חייבת הפשרה להיות בהסכמתם החופשית של הצדדים. מתדיין רשאי שלא לקבל עליו פשרה שהוצעה לו ושלא לחתום על הסכם פשרה עם הצד שכנגד, בניגוד לרצונו. במקרה כזה ידון בית הדין בתיק ויתן פסק דין מנומק לאחר שמיעת כל ראיות הצדדים. 

צר לי על תחושותיך ביחס להליך אבל לא מצאתי בברור שערכתי תשתית עובדתית אוביקטיבית להן. יש להניח שהפשרה היתה לטובת הצדדים ואין לך להצטער על שהסכמת לה. בכל מקרה אין זה מסמכות הנציבות להתערב בעניין. 

לאור האמור לעיל הנני דוחה את תלונתך.

3.5 החלטות שופט שמונעות אפשרות לערור או לערער
מספרנו: 40/04

א.נ.,


מכתביך המכילים תלונתך כמייצג פרקליטים מפרקליטות המחוז, על כב' השופט .............., הועברו על ידי פרקליטת המדינה לטיפולנו. 

בפתח דברי אומר כי אין בסמכותנו וגם לא בכוונתנו להתערב בהחלטות השיפוטיות לגופן. ענייננו הוא רק בשאלת התנהלותו של כב' השופט "בדרך ניהול המשפט על ידיו". 

עיינו בכל החומר שהומצא לנו ומצאנו כי התלונה מתמקדת בשנים אלה: האחד, החלטות הניתנות על ידי כב' השופט שאינן מותירות הלכה למעשה כל אפשרות לערור או לערער עליהן. מדובר בהחלטות הדוחות בקשות עיכוב ביצוע של החלטות לשחרור ממעצר   מבלי לתת ארכה כלשהי להגשת ערעור או ערר. הוא הדין בדחיית בקשות לעיכוב ביצוע פסקי דין, שבהם העונש המושת חופף את תקופת המעצר, כך שהנאשם יוצא לחופשי. באופן כזה, הופכות החלטות אלה ל"סופיות". יש בכך כדי למנוע ביקורת שיפוטית עליהן תוך מניעת  אפשרות לנסות לקבוע בערכאה גבוהה יותר, נורמות שונות מאלה שעליהן מבסס כב' השופט את החלטותיו. כל זה נעשה על ידיו – לטענתכם - באופן שיטתי. 

לעניין זה השיב כב' השופט בשיחתנו עמו, כי הוא שופט לפי מיטב הבנתו ותפיסתו השיפוטית ובהתאם להשקפת חייו, כשהוא מודרך על ידי פסיקה של בית המשפט העליון, לה הוא מחוייב. 


עמדתנו, שהובאה על-ידינו לידיעת כב' השופט היא, כי על שופט להימנע מלנקוט באופן שיטתי בצעדים המונעים אפשרות לערור או לערער על החלטותיו ולהעמידן לביקורת בערכאה גבוהה יותר. כב' השופט גילה הבנה לעמדה זו והבהיר כי בעתיד יתן דעתו לכך ויגלה גמישות יתר בו. 

נושא אחר העולה מן התלונה, עניינו בטענה כי כאשר אין התביעה מקבלת הצעת בית המשפט לסיום עסקת טיעון שנערכה בין הצדדים ללא נוכחות הנאשם המיוצג, נוקט כב' השופט בטקטיקה של דחייה ממושכת כדי ל"העניש" את הפרקליט ה"סרבן". דבר זה גורם לשיבושים רבים, לעינוי דין ובמקרה הספציפי למניעת אפשרות העדת הנאשם בתיק של שותפו; לצורך בהמצאת חוות דעת מעודכנת של שירות המבחן ועוד. המסר המועבר על ידי דחיה כזו הוא, כי יש להסכים להצעה גם כאשר התביעה סבורה כי אין הדבר ראוי. 

על טענה זו השיב כב' השופט, כי למרבית הצער אין אנשי התביעה נשמעים להצעות ראויות של בית המשפט וגורמים לא אחת לבזבוז זמן ומשאבים שלא לצורך. יחד עם זאת, ציין כב' השופט כי אין זה מדרכו לדחות משפטים למשך חודשים ובודאי לא מטעם כזה וכי אם כך התרשמה המאשימה,  הרי הוא מיצר על כך. יצויין כי לבקשת התביעה הוקדם הדיון בתיק והטיפול בו הסתיים זה מכבר.


גם כאן עמדתנו שהובאה לידיעת כב' השופט היא, כי אין מקום לנקוט בצעדים הנחזים להיות "הענשה", כאשר צד איננו מקבל את הצעת בית המשפט. עם זאת, סבורים אנו כי על הצדדים ובאי כוחם להיות קשובים להצעות בית המשפט הבאות מפי שופט המיטיב לראות את מצב הדברים מנקודת מבט ניטראלית, תוך דאגה לאינטרס של הנאשם ולאינטרס הציבורי גם יחד. 

נראה כי ניתן להסתפק בברור שנערך על ידינו ובהבעת עמדתו של כב' השופט תוך הסכמה לעמדתנו, לפיה, ככלל, אין זה ראוי ששופט ינהג בדרך שיטתית המונעת אפשרות להעמיד את החלטותיו ואת פסקי-דין שניתנו על ידו לביקורת ערכאה גבוהה יותר ואין זה ראוי כי שופט ידחה משפט לתקופה ארוכה שלא מטעמים ענייניים, אלא עקב אי הסכמת צד להצעתו של בית המשפט.  


בכך מסתיים טיפולנו בתלונה. 

3.6 עיכוב במתן החלטה
מספרנו: 158/03

א.נ.,

בתלונתך מיום 24.11.03 הנך מלין על התמשכות ההליכים בתיק אותו ניהלת ועל העיכוב במתן פסק הדין. 

תובענת מרשך הוגשה לבית הדין לעבודה בתל אביב בשנת 1988, והדיון בתיק התנהל במשך למעלה מעשר שנים. מאז שנת 1999 הנך ממתין לפסק הדין. 

לבקשתנו טופל עניינך על ידי כב' השופטת .............., שופטת ראשית בבית הדין ל.............. שדאגה לכך כי יינתן פסק דין בתיק, ללא דיחוי.

ביום 4.2.04 הודעתני כי ניתן פסק הדין בעניינך.

נראה לי כי ניתן לראות את תלונתך כתלונה שמצאה את פתרונה. עם זאת מוצאת אני לציין כי  תלונתך מוצדקת. אין זה תקין שתיק יתנהל 16 שנים מאז פתיחתו. על המערכת לדאוג לכך שמקרים חריגים כאלה לא יקרו בשום פנים ובשום נסיבות. 

אוסיף ואעיר כי כב' השופט .............. שטיפל בתיק, עומד לפרוש בקרוב לגמלאות ואינו יושב עוד בתיקים. לפיכך אין מקום לטיפול נקודתי בעניין. עם זאת נושא עיכוב מתן פסקי דין נמצא על סדר יומם של כל הגורמים הנוגעים בדבר ובמיוחד של המערכת השיפוטית ושל הנציבות ויש לקוות שהמצב יתוקן. 

4. החלטות בעניין משוא פנים

4.1 דחיית תלונה בעניין משוא פנים מהטעם שאין בה ממש
מספרנו: 112/04

א.נ.,

ביקשתי וקיבלתי תגובת כב' הרשם לתלונתך, בה אתה מלין על כך שבתיק בו דנה כב' הרשמת .............., ניתנה החלטה על-ידי כב' הרשם ............... עוד אתה מלין על מתן החלטה לטובת הצד שכנגד המיוצג על-ידי עו"ד .............., לו קשרים אישיים עם כב' הרשם ...............

מתגובתו של כב' הרשם עולה כי על פי כללי הניתוב הנהוגים בבית המשפט, מועברות לטיפול רשמים שונים בקשות דחופות המוגשות גם בתיקים המטופלים על-ידי כב' הרשמת .............., בימים בהם היא מכהנת בבית משפט אחר. מכאן, שאין בסיס לטענתך כי הכלל בבית משפט השלום בכפר סבא הינו כי כל רשם מנהל את תיקיו ורק הוא נותן בהם את החלטותיו ואין מניעה לפעול כאמור. 

כך ארע גם בתיק זה. משהוגשה בקשתו הנוספת של עו"ד .............. בתיק ביום בו לא כיהנה כב' הרשמת .............. באותו בית המשפט, הועברה הבקשה לטיפול כב' הרשם ............... 

לטענתך, קיימת "מערכת יחסים ידידותית וחמה להפליא" בין כב' הרשם לעו"ד .............. ש"ככל הידוע לנו מתעמלים יחד באותו מכון כושר "הולמס פלאס" ברעננה". מתגובת כב' הרשם עולה, כי עו"ד .............. אינו חבר ואף אינו ידיד שלו וכי היכרותו עם עו"ד .............. הינה שטחית וכללית ונובעת מהופעותיו של עו"ד .............. בבית המשפט. אכן, לעיתים נפגשים כב' הרשם ועו"ד .............. במכון הכושר, ומברכים זה את זה לשלום. אין בהיכרות כזו ובקשרים כאלה כדי למנוע מעוה"ד .............. להופיע בפני כב' הרשם ואין בכך כדי להטיל דופי כלשהו בכב' הרשם. 

נראה כי בטרם מטילים דופי ברשם בית משפט על ידי כך שמייחסים לו חשש למשוא פנים, יש להתכבד ולבדוק את העובדות. אך טבעי ששופטים מכירים עורכי דין ברמת היכרות כזו או אחרת. לא כל היכרות ולא כל חברות עם מי מעורכי הדין המופיעים בפני שופט או רשם מחייבת אותם להימנע מלדון בתיק.  


באשר לגוף החלטת הרשם, אין הנציבות מתערבת בהחלטות בעלות אופי שיפוטי. הדרך להשיג עליה הינה הגשת ערעור בתנאים הקבועים לכך בחוק. 

לאור האמור לעיל נדחית תלונתך.

4.2 החלטה לגבי טענת ניגוד עניינים המבוססת על מראית פני הצדק 
מספרנו: 164/03

שופט נכבד,


בלשכתנו התקבלה תלונה אנונימית, לפיה אתה מצוי בניגוד עניינים בין עבודתך כשופט השומע תיקים בהם מעורבים בנקים, לבין היותך תובע בתובענה ייצוגית. על אף שעל פי החוק והתקנות אין הנציבות מבררת תלונה אנונימית, החלטנו לבררה לאור העובדה שהטענות המועלות בה ניתנות לבדיקה על פי מסמכי בית המשפט. 


בירורנו העלה כי אתה אחד מחמישה מבקשים בבקשה לאשר הגשת תובענה ייצוגית, שהוגשה נגד מספר בנקים. תביעתך נסמכת על עילות אישיות נגד "משכן בנק הפועלים למשכנתאות בע"מ". הבקשה הוגשה על-ידך בהיותך עורך דין קודם שנתמנית לשופט. עניינה של התביעה הוא בחיוב הלקוחות הבאים לקבל משכנתא, לערוך ביטוח כדי לקבל את ההלוואה נשוא המשכנתא. 


בהחלטה מיום .............. דחה בית המשפט המחוזי (..............) את הבקשה לאשר הגשת תובענה ייצוגית כמבוקש והתיר להגישה לשם קבלת סעד הצהרתי בלבד. על החלטה זו הוגשו שש בקשות רשות ערעור התלויות ועומדות בבית המשפט העליון. בקשות אלה טרם נקבעו לשמיעה באשר הן ממתינות להכרעה בשאלה עקרונית הממתינה לדיון בבית המשפט העליון במסגרת דיון נוסף בתיק אחר, בו נדונה הדרך הדיונית להגשת תובענות ייצוגיות לפי תקנה 29 לתקנות סדר הדין האזרחי.  


עוד העלה בירורנו כי לקראת מינוייך כרשם, ובהמשך כשופט, הצהרת בטפסים המתאימים על קיומה של התביעה האמורה, בה אתה משמש אחד התובעים. עוד עלה מן הבירור כי בשנת 1997, טרם מינוייך כרשם, העברת את הטיפול בתובענה הייצוגית לעורך דין אחר ויצאת מן התמונה. המשכנתא ששימשה בסיס לתביעה הייצוגית נפרעה על ידך ואיבדת עניין בתביעה. עם זאת, בהמלצתנו, פעלת להסתלקותך מן התביעה הייצוגית. לשם כך פנית ב-5.1.04 לעוה"ד .............. שייצגו אותו והורית להם לפעול למחיקתך מן התביעה. עוה"ד לא מיהרו לפעול בהתאם לאותן הוראות, בהסבירם, כי יש לקבל אישור בית משפט להסתלקות תובע מייצג מן התביעה וכי הדבר יגרום להתמוטטות התביעה ולנזק לקבוצת התובעים המיוצגים וכי משום כך מבקשים הם שהות למצוא תובע חליף. לאור עמדת עורכי הדין, הגשת בעצמך בקשה לבית המשפט המחוזי ולבית המשפט העליון, בה בקשת להסתלק מן התביעה ולשחרר את עוה"ד מלייצג אותך. טרם ניתנו החלטות בבקשות שהוגשו. 


לדבריך, מאז מינוייך כשופט, לא ישבת לדין בתביעות בהן מעורב הבנק למשכנתאות אותו תבעת ולא תשב בתביעות כאלה גם בעתיד. מחמת מספר התיקים הגדול המטופלים בלשכת ההוצל"פ, היה קושי לברר אם כרשם וראש ההוצאה לפועל טיפלת בתיקים שהבנק היה מעורב בהם. לדבריך, אינך זוכר שהיו כאלה. מעמדתך ומעמדת כב' הנשיא השופט .............. עולה, כי בפועל לא התעורר ניגוד עניינים בין טיפולך בתיקי בנקים אחרים, לבין היותך מבקש-תובע בתובענה הייצוגית וכי נושאה של התובענה הייצוגית לא עלה באף אחד מהתיקים של בנקים אחרים בהם דנת עד היום. 


על בסיס העובדות האמורות, יש לבחון את השאלה אם בסמכותה של הנציבות לטפל בתלונה שעניינה ניגוד עניינים ואם עצם הדיון בתיקי בנקים אחרים, שאינם "משכן בנק הפועלים למשכנתאות בע"מ", נגוע או נחזה להיות נגוע בניגוד עניינים. 

טענת ניגוד עניינים המכוונת כלפי שופט, היא בדרך כלל עילה לבקשת פסלות בהתאם לסעיף 77א לחוק בתי המשפט [נוסח משולב], התשמ"ד-1984. החשש הוא כי אם השופט נקלע למצב של ניגוד עניינים "לא יעלה בידו למלא את חובתו כהלכה ויחטא - במודע או שלא במודע - במשוא-פנים" (בג"צ 531/79 סיעת "הליכוד" בעיריית פתח-תקוה נ' מועצת עיריית פתח-תקוה ואח', לד(2) 566, 569). המחוקק קבע הליך מיוחד לצורך בקשת פסלות, אותה יש להגיש לשופט היושב בדין ועל החלטתו ניתן לערער בזכות לפני בית המשפט העליון. מן המפורסמות היא כי אין די בתחושה סובייקטיבית בכדי לבסס עילת פסלות. יש צורך בהנחת תשתית ראייתית אובייקטיבית ממנה ניתן להסיק כי דעתו של השופט נעולה במובן זה שלא יתאפשר לו לשפוט משפט צדק (ע"א 107/01 פנחס נרקיס נ' בנק לאומי לישראל, פדאור (לא פורסם) 01(1) 144). בעניין זה, נאמר, כי עצם קיומו של קשר עקיף לתביעה מסוימת, אין בו כדי לבסס חשש ממשי כי דעתו של השופט "ננעלה" או כי "המשחק מכור" (ע"א 2222/02 מירות סחר (1997) בע"מ ואח' נ' נויזידלר נייר חדרה בע"מ ואח' (טרם פורסם)). 


ייחודו של ההליך שקבע המחוקק לבקשת פסלות, כמו גם הרף הגבוה שנקבע בפסיקה לשם העמדת עילת פסלות, מבטאים את החומרה הגלומה בפסילתו של שופט מלישב בדין.  החומרה נובעת מהתפיסה הבסיסית לפיה תפקידו של השופט הוא לדון במה שבא לפניו. אין מדובר בזכות הנתונה בידיו, אלא בחובתו המקצועית כשופט, חובה שעליו למלא גם אם מבחינת נוחיותו האישית היה הוא מוכן לפרוש מן הדיון (ע"פ 1182/99 הורביץ נ' מדינת ישראל, נד(2) 49; ע"א 3753/01 שינבויים נ' נעמי גרינצוויג, תק-על 2001(2) 355). יש להימנע ממקרים של השתחררות בלתי ראויה של שופט מדיון, שכן השתחררות כזו עלולה לפגוע פגיעה של ממש בהליכי המשפט ובאמון הציבור תוך הכבדה שלא לצורך על המערכת השיפוטית (ע"פ 1164/97 פלוני נ' מדינת ישראל נא(1) 229, 232-231; מ' שמגר "על פסלות שופט – בעקבות ידיד תרתי משמע", ספר גבורות לשמעון אגרנט (התשמ"ז), 87, 109-110). חזקה על השופט היושב בדין כי הוא מקצועי וכי ידון בתיקים המתנהלים בפניו על-פי הראיות ובהתאם לדין (ע"א 1928/02 עיתון צומת השרון נ' ירון רותם ואח' (לא פורסם)).    


על פי החוק, אין הנציבות מוסמכת לטפל בבקשה לפסלות שופט בעילה של חשש ממשי למשוא פנים. עם זאת, נראה כי בסמכותה של הנציבות לטפל בתלונות שעניינן ניגוד עניינים ואינן מבססות עילת פסלות (סעיפים 17(5) ו- 18(ב) לחוק נציב תלונות הציבור על שופטים, התשס"ב-2002). אלה הן תלונות המעלות טענה של ניגוד עניינים המושתתת על תחושות סובייקטיביות או המבוססות על מראית פני הצדק שאינן עומדות בדרישה המחמירה לעניין פסלות. "יש חשיבות רבה בהקפדה על מראית פניה של עשיית הצדק" גם כאשר אי הקפדה כזו אינה יכולה, כשלעצמה, לבסס בקשת פסלות (ע"פ 184/85 זאב שרעבי נ' מדינת ישראל, לט (1) 446). 


לאור האמור לעיל, ועל מנת למנוע מראית עין של משוא פנים, מוצאת אני להמליץ כדלקמן:

א. יש להמתין להחלטת בית המשפט בבקשות שהוגשו על-ידך ולאחר נתינתן יהיה מקום לשקול לאורן את הצעדים הראויים. 

ב. ראוי כי תודיע למתדיינים בפניך בתיקי בנקים דבר היותך תובע בתובענה ייצוגית ודבר הגשת בקשת הסתלקותך ממנה, באופן שמי מהם שיחפוץ יוכל להגיש לבית המשפט בקשת פסלות. 


אין אנו מוצאים להמליץ לעת הזו על צעדים נוספים.

5. החלטה וחוות דעת בעניין בקשה למזונות זמניים

5.1 החלטה בעניין בקשה למזונות זמניים 
מספרנו:  89/03

א.נ.,

 קיבלנו תגובת כב' השופטת .............. לתלונתך.

לענין יחס בית המשפט אליך בשעת הדיון ואי רישום טיעוניך בפרוטוקול– לדברי כב' השופטת, היא האזינה לדבריך בקשב רב, טיעוניך נרשמו בפרוטוקול ולא הוגשה על ידך כל בקשה לתיקונו. בית המשפט לא התכוון לעלוב בך, וצר לי על הרגשתך המתוארת בתלונתך. על בית המשפט להטות אוזן קשבת לטיעוני באי כוח הצדדים ולנהוג בהם במתינות ובכבוד, על מנת שיוכל בסופו של יום ליתן החלטה מנומקת המתיחסת לטיעונים נשמעו בפניו ולענינים השנויים במחלוקת. על עורך הדין להיות קשוב להנחיות בית המשפט תוך מתן תשומת לב להערות בית המשפט במהלך הדיון. 

לענין טענתך כי עד היום לא ניתנה החלטה בבקשתך לביטול צו ההגנה - כב' השופטת הפנתה להחלטתה מיום 25.9.03 שלא לבטל את צו ההגנה בהעדר תסקיר רשויות הרווחה. לדבריה ביום 16.11.03 הובא בפניה תסקיר כאמור ובו המלצה ליתן צו מניעה הדדי התואם את צוי ההגנה, לפיו ימנע מן האישה להכנס לבית הבעל, משרדו או בית חברתו והדדית ימנע מן הבעל להכנס לבית האישה. התסקיר נשלח לתגובת הצדדים תוך 14 יום. לדברי כב' השופטת, עד יום כתיבת תגובתה לתלונה, 29.12.03, לא הוגשה תגובה מטעמך להמלצות התסקיר. נוכח טענתך אודות אי מתן החלטה בבקשה לביטול צו ההגנה, יתכן כי לא קיבלת את החלטת כב' השופטת למתן  תגובה לתסקיר. אנו מציעים כי תבוא בדברים עם מזכירות בית המשפט על מנת לקבל התסקיר ולמסור עמדתך כפי שהחליטה כב' השופטת.

לענין פסיקת מזונות זמניים בהעדר כתב הגנה – הנני להעביר לעיונך חוות דעת שהוכנה בנציבות לאחר קבלת תלונתך, שהועברה לגורמים שונים לרבות כב' השופטת. אני מודה לך על הפניית תשומת הלב בתלונתך לקושי הטמון בפסיקת מזונות זמניים בטרם הגשת כתב הגנה נוכח לשונה של תקנה 265. בכך העלת על הסדר היום סוגיה חשובה שיש למצוא לה פתרון ראוי.

אני רואה בכך סיום הטיפול בתלונה.

5.2 חוות דעת: בקשה למזונות זמניים בבית המשפט לעניני משפחה 
מספרנו: 89/03

חוות דעת שנשלחה לנשיא בית המשפט העליון, לשר המשפטים ולמנהל בתי המשפט

נכבדי, 




במהלך טיפול בתלונה שעניינה אי קיום דיון בבקשה למזונות זמניים כל עוד לא הוגש כתב הגנה, נגלתה לנו תקלה הקשורה לנוסחה של תקנה 265 לתקנות סדר הדין האזרחי, התשמ"ד-1984, אותה רואה אני לנכון להביא בפניכם. 


תקנה 265(א) לתקנות סדר הדין האזרחי קובעת לאמור: 

"(א) בעל דין המבקש שיפסקו לו מזונות זמניים יגיש, לאחר הגשת כתב הגנה בתביעה למזונות, בקשה לפסיקת מזונות זמניים; 

בבקשה יפרט בעל הדין את טיעוניו ויצרף אסמכתאות". 


לפי נוסח התקנה, אין בית המשפט מוסמך לפסוק מזונות זמניים אלא לאחר הגשת כתב הגנה בתביעה העיקרית למזונות. 


דומה, כי אין צידוק למנוע מבית המשפט, במקרים שימצא לנכון, את שיקול הדעת לפסוק מזונות זמניים במעמד צד אחד,  עם הגשת הבקשה, ועוד בטרם הוגש כתב הגנה. הסדרים לסעד זמני במעמד צד אחד, מצויים בחקיקה ובחקיקת משנה למכביר. 


בתי משפט למשפחה ערים לבעיה זו. בירור העלה שיש בתי משפט למשפחה בהם פסקו מזונות זמניים עוד בטרם הוגש כתב הגנה ואלה נקראו מזונות טרום זמניים. אחרים פוסקים מזונות זמניים במסגרת קדם משפט בטרם הוגש כתב הגנה. הצעות אחרות להתמודד עם הנושא, מועלות על ידי כב' המשנה לנשיא  (בדימ') השופט ש' לוין בספרו פרוצדורה אזרחית – סדרי דין מיוחדים בבתי המשפט, תשס"ג-2003, עמ' 252-253 כדלקמן:   

"אכן, על פי תקנות סדר הדין האזרחי, ניתן לפסוק מזונות זמניים רק לאחר הגשת כתב הגנה. בשל העובדה שאין להעזר בתצהירים לצורך פסיקת מזונות זמניים, דחיית מועד ההחלטה בעניינם מעוררת שאלות. 

ניתן להתמודד עם ההנחיה בדרך של פסיקת מזונות זמניים בקדם משפט, שם יכול בית המשפט לתת סעד זמני אף ללא בקשה. 

הדרך המועדפת להתמודדות עם התקנה היא לעשות שמוש בתקנה 258ב(ג) לפיה רשאי בית המשפט לסטות מהוראות פרק כ"א לתקנות ולנהוג בדרך הנראית לו הטובה ביותר לשם עשיית משפט צדק." 


פתרונות אלה בעייתיים בעיני. על פי תקנה 141 לתקנות סדר הדין האזרחי לא יתקיים קדם משפט לפני שעבר הזמן להגשת האחרון שבכתבי הגנה והדיון יתקיים במעמד הצדדים עם הודעות של 15 ימים מראש. כך שאין בכך כדי לפתור את הבעיה. זאת ועוד, ספק בעיני אם בידי שופט בקדם משפט סמכויות רחבות יותר מאשר לשופט בהליך עצמו. כמו כן ספק בעיני אם בשם עשיית משפט צדק לפי תקנה 258ב(ג), ניתן לרוקן מתוכן את תקנה 265. נראה לי כי הדבר דורש תקון חקיקתי על דרך של תיקון התקנה 265. 



דו"ח ביניים זה אינו מתיימר להקיף את כל פעילותה של הנציבות אלא לשקף בצורה מדגמית ותוך מתן הסברים את אופן פעילותה ותוצאותיה עד כה. אנו מקווים כי הדין וחשבון המוגש בזה יסייע להכרת דרכי עבודתה של הנציבות, יפתח אשנב לאופן בו נתפשת מערכת המשפט על-ידי הציבור בישראל וילמד על הבעיות הכלליות העולות מן התלונות הנקודתיות, המחייבות, לעיתים, טיפול מערכתי.  

